Коронавирус ҳаводан юқиши мумкинми: Бу ҳақида нималарни билиш муҳим? | KITAB.UZ\nМазкур масала бўйича бир неча ойлар давомида олиб борилган тадқиқотларда коронавируснинг ҳаво орқали юқиши аниқланди. Кейинги пайтларда эса ҳаво орқали юқиш жараёни қандай содир бўлиши ҳақидаги тадқиқотлар олиб борилмоқда, дейди «Kun.uz».\nтомчиларнинг сочилиши билан.\nжамоат биноларида одамларнинг ҳаддан ташқари кўп бўлишининг олдини олиш;\nички маконларнинг ҳавосини тўғри алмаштириш;\nҳаво фильтри тизимларига антисептик ултрабинафша чироқларни қўшиш.


РИА “Новости”: Натаняху Путинга Эрондан қўрқишини гапирди. “Ҳаракат”: Аслида, у нодунёвий/носекуляр Исломдан қўрқиши керак - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n19:06 - РИА “Новости”: Натаняху Путинга Эрондан қўрқишини гапирди. “Ҳаракат”: Аслида, у нодунёвий/носекуляр Исломдан қўрқиши керак\nБугун Россия Президенти Владимир Путин Сочидаги қароргоҳида Исроил Бош вазири Бинямин Натаняху билан учрашгани ҳақида русларнинг “Новости” (Россия Бугун) Агентлиги бир нечта хабар тарқатди. Ҳамма хабарларнинг марказида битта мавзу турибди - Эрон.\nНатаняхунинг ҳамма фикрлари унинг қуйидаги сўзларида ўз ифодасини топган: “Жаноб Президент, биз ҳаммамиз биргаликда Ислом Давлати (табиий, у ИШИДни назарда тутмоқда - “Ҳаракат”) устидан ғалаба қозонмоқдамиз. Аммо, ИД кетган жойга дарҳол Эрон кириб келмоқда. Биз бир дақиқага ҳам унутолмаймизки, Эрон ҳар куни Исроил давлатини йўқ қилиш таҳдидлари билан чиқмоқда, террористик ташкилотларни қуроллантирмоқда, террорни қўллаб-қувватламоқда. Эрон ўзининг Сурияда (аслида, Сурияда ва Яманда дейилиши керак эди – “Ҳаракат) борлигини мустаҳкамалаш учун бутун кучини ташламоқда. Бу – Исроил, Яқин Шарқ, ва менинг фикримча, бутун дунёга хавфдир”.\n“Ҳаракат”нинг фикрича, Россия Яқин Шарқда, Араб дунёсида, қолаверса, бутун Илом дунёсида ўз таъсир кучини йўқотиш остонасига келиб қолгани сабабли, Эроннинг ёрдамида ҳеч бўлмаса Сурияда ўз позиициясини сақлаб қолиш учун ҳаракат қилаётганини жаноб Натаняху жуда яхши тушунади. Россия Эрон билан бирга бўлишга мажбур эканлигини, Путин Натаняхунинг истагига бўйсуниб, Эрон билан стратегик ҳамкорликдан воз кечолмаслигини ҳам билади.\nХўш, ундай бўлса, Натаняху нимага Путиннинг олдига кели? Бу саволга жавобни Путин-Натаняху учрашуви нима билан тамомланганидан қидирса бўларди. Аммо, дунёда бирон жойда “тиқ” этган овоз чиқса, бу ҳақда хабар берадиган РИА “Новости” Путин-Натаняху учрашуви тамом бўлгани, қандай тамом бўлгани ҳақида умуман хабар ҳам бергани йўқ. Тахмин қилиш мумкинки, учрашув дўстона битмаган ва Путин бу ҳақда хабар беришни тақиқлаган.\nАммо, қайта-қайта айтилаётган фикримизни яна бир марта такрорлаш керакки, бутун Ғарб каби Исроил ҳам тушунмаётган нарса шундан иборатки, гап Эронда эмас, гап ИД ёки ИШИД каби террористик ташкилотларда эмас, гап Ислом дини дунёвийлик/секуляризм принципини тан олмагунча, Ислом дини Қуръоннинг хато тафсиридан келиб чиққан ва ислом терроризмининг илдизлари бўлиб қолаётган тушунчалардан воз кечмагунча, Ислом дунёси билан дунёнинг бошқа қисми ўртасида тинчлик бўлмаслигида, тинчлик йўқ экан, Ислом давлатлари билан ўралган Исроилнинг боши ҳеч қачон дарддан чиқмаслигида.\nБу масалада Россия Исроилга, буни истаса ҳам, ҳеч қандай ёрдам беролмайди. Ислом дунёсини куч билан ушлаб туриш мумкин, аммо ислом терроризмини тўхтатиб бўлмайди. Ислом терроризмини тўхтатиш ва Ислом дунёси билан тинчликда яшаш учун Ислом дини дунёвийлик/секуляризм принципини тан олишига эришиш керак.\nТўғри, ҳозир Ислом дунёси ислоҳотларга тайёр эмас, демак, инсониятнинг прогрессив қисми унга ёрдам бериши керак. Ҳозир “ёрдам” сўзининг маъноси ҳам кенгайиб кетмоқда. Жойи келганда, “зўрлаш” ҳам ёрдамнинг туридир. Энг муҳими, дунёвийлик/секляризм принципини қабул қилгандан кейингина, Ислом дунёси ҳозирги қолоқлик ва қашшоқликдан чиқолишидир.


Ўзбекистон Олий судининг биринчи раиси ва унинг аянчли қисмати — Shosh.uz | Nafaqat Toshkent haqida…\nБош саҳифа » Тошкентликлар » Ўзбекистон Олий судининг биринчи раиси ва унинг аянчли қисмати\nPost Views: 2 296\nСаъдулла Қосимов ёхуд «Қосимовчилик иши»\nСаъдулла Қосимов 1901 йил Тошкент шаҳрида дунёга келган. 1909 йилдан машҳур муаллим Эшонхўжа Хонийнинг янги усулдаги “Хония” бошланғич мактабида, 1916 йилгача Мунавварқори Абдурашидхоновнинг рушдий “Намуна” мактабида ўқиган. Айни пайтда рус-тузем мактабида ўқиб, рус тили ва замонавий фанларни ҳам ўзлаштирган. 1918-1920 йилларда “Ўзбек педагогика билим юрти”да таҳсил олган. 1919 йил декабрь ойигача ўқитувчи бўлиб, 1919 йил апрель ойида Мунавварқорининг тавсияси билан большевиклар фирқасига кирган. Сўнг Туркфронт сиёсий бўлимига сафарбар этилиб, 1919 йил охиригача Туркфронтнинг мактаб ишлари бўйича инструктори бўлиб ишлаган. 1920-1921 йиллар ҳарбий хизматда бўлган. Ҳарбий хизматдан қайтгач, 1922 йил Эски шаҳар ижроия қўмитасида маориф бўлими раисининг ўринбосари вазифасида ишлаган. Саъдулла Қосимов 1923 йилда суд бошқарув тизимида ислоҳотлар ўтказиш даврида кекса тажрибали қозилар билан бирга тергов-тафтиш ишларини олиб боради. У Ислом ҳуқуқи ва замонавий ҳуқуқ тизимини чуқур таҳлил асосида ўрганади. Бу эса унинг кейинги фаолиятида катта мактаб бўлди.\nСаъдулла Қосимов 1923 йилдан Тошкент вилоят суди аъзоси, 1924 йил декабрдан вилоят суд раиси ўринбосари ва 1925 йил мартдан Тошкент вилоят суди раиси бўлди. У 25 ёшида, 1925 йил декабрдан ЎзССР МИК Президиумининг қарори асосида ЎзССР Олий суди раиси бўлиб иш бошлади.\nСаъдулла Қосимов ўта ғайратли инсон, ҳуқуқшунос сифатида ҳақиқий истеъдод соҳиби эди. 1925-29 йиллар ЎзССР Олий суди раиси сифатида ҳали Самарқандда, ҳали Андижонда, ҳали Қашқадарёда, ҳали Бухорода бўлар, ҳар бир ишни диққат билан ўрганиб, ҳалол, адолатли ва холис ечимга келар эди. У виждон қонунини пролетар қонунлардан юз бор устун қўярди. Бу эса пролетар диктатураси қонунларига зид эди.\n1929 йил бошларида Саъдулла Қосимовнинг устидан миллатчилик ва порахўрликда айблаб шикоят тушган деган баҳона билан Марказ унинг меҳнат фаолияти устидан текшириш белгилайди. Шу мақсадда Москвадан Растопчин, Корнилов (ОГПУ)лар ҳамда маҳаллий вакил Аҳмадбек Мавлонбековлардан иборат комиссия тузилади. Комиссия 1929 йил 3 март куни С.Қосимовни ўз вазифасидан расман озод қилиб, қамоққа олади. Уч ой давом этган текшириш ва терговларда бирорта айблов ўз исботини топмади. Натижада Саъдулла Қосимов озодликка чиқиб, хатто ўз ишига тикланишга эришади. Комиссия Москвага бориши билан танқидга учради. Улар учун ҳақиқат эмас, ҳар қандай ҳолда ўзининг сиёсатига қарши чиққан С.Қосимов маҳв этилиши керак эди…\nС.Қосимов ўша кунларни кейинроқ терговда қуйидагича эслайди: озодликка чиққанимдан хурсанд бўлиб Тошкентга бордим. Мени кўргани дўстим, Германияда олий маълумот олиб қайтган агроном Абдуваҳҳоб Муродий келди. Биз устозимиз Усмонхўжа Тўхтахўжаев билан учрашишни хоҳладик ва Усмонхўжа домла билан эртасига соат 10:00 да Революция сквери (ҳозирги Амир Темур хиёбони)да учрашишга келишдик. Муродий мен билан уйимда қолди. Эртаси келишилган жойга бориб, у кишини кута бошладик. У киши келмади. Ғани Мусахонов келиб у кишини қамашмоқчи эканлигини ва туман партия қўмитасидан одам келиб, унинг ишдан олганини айтиб кетибди. Шунга, келса, сизларга ҳам ёмонлиги тегиши мумкинлиги учун келмаслигини айтиб юборди деди. Биз ташвишландик. Муродий ана энди қама-қама бошланади, деб алам устида ўзининг тажриба станциясига йўл олди. Мен эски шаҳарга устозимнинг уйига йўл олдим. У киши эса меникига йўлга чиққан экан. Биз трамвайда, йўлда учрашдик. Нимагадир аҳволимизни кўриб кўзимга ёш келди. У киши ҳам ўзини босолмай йиғлаб юборди. Атрофдаги одамларнинг эътиборини тортмаслик учун Тарновбошидаги масжидга кирдик. Муродийнинг айтгани бўлди. Икки кун ўтиб Усмонхўжа Тўхтахўжаев қамоққа олинди. Кейин ҳаммани қайтадан қамашга киришдилар. Мени ҳам олиб келишди, дейди. Шу тариқа қийноқ ва таҳқирли терговлар яна бошланади.\n1930 йил март куни С.Қосимов айблов баённомаси СССР Олий суди прокуратурасининг муҳим ишлар бўйича терговчиси томонидан тузилди. Самарқандда очилган суд иши 1930 йил 25 мартдан 21 июнгача бўлиб ўтади. Уч ой давом этган бу суд инсоният тарихидаги энг манфур саҳна суди бўлди.\nДавлат қораловчиси Р.И.Катаняннинг ҳиссиётга тўла нутқларида ҳуқуқшуносликка оид лотинча терминлар қанчалик кўп бўлса, ҳақиқатдан, адолатдан, энг оддий инсонийликдан заррача нишон йўқ эди.\nСуд залида уни атайлаб таҳқирловчи сўзлар билан кесатишлар бўлди. У ҳақидаги мақолаларда С.Қосимовни шўролар мамлакатини ағдариб ташловчи кучга эга ҳақиқий халқ душмани деб айюҳаннос солдилар. Саъдулла Қосимов асло ўзини йўқотмади. Тиз чўкмади. Минг марта талаб қилишса ҳам бир марта ҳеч кимдан кечирим сўрамади. Каруцкий суд залида “мана ўзини худди миллий қаҳрамон, бургут қилиб тутаяпти, ҳеч нарса демайди” деди. Шунда С.Қосимов тилга кириб, «уйимни тинтув қилишганида ҳамма қоғозларимни олиб кетишган эди. Қолганларини ҳам кўзимнинг олдида ёқиб ташладилар. Бугун менинг номимга айтилаётган бўҳтон ва ёлғонларни ҳужжатларимсиз қандай қилиб исботлайман. Тўғри, судда менга қанча бўҳтон айтишса ҳам индамадим. Хўш нимани гапираман? Кимгадир мен ҳам туҳмат қилайинми? Виждонсиз яшагандан мен учун пок виждон билан ўлим афзалку», дейди.\nАлбатта, судда гарчи очиқлигига қарамай керакли одамлар киритилмаса-да С.Қосимов ўзини жуда яхши ҳимоя қилади. Ҳар замонда ёзма саволлар билан суднинг қанчалик тубан аҳволини фош қилиб турар эди. Қуйидаги С.Қосимов ва Р.Катаняннинг савол-жавоби совет судининг асл башарасини айнан ифодалайди. “Агар мен аксилинқилобчи бўлсам, буни менга исбот қилиб беринглар!” деса, қораловчи “Сиз ўз хатти-ҳаракатларингизнинг оқибатлари қандай бўлишини олдиндан кўргансиз, сиз ўз фаолиятингиз билан совет ҳокимиятининг обрўйига путур етказаётганингизни олдиндан билгансиз. Шунинг ўзи бизга кифоя!”…\n1930 йил 25 мартдан бошланган матбуотдаги шовқин 3 йилгача тиним билмади. Совет матбуотида “Қосимовчилар суди” жараёнининг тайёрланиши ва амалга оширилиши ҳақида пойга ташкил этилди. “Қизил Ўзбекистон”, “Правда Востока”, “Шарқ ҳақиқати”, “Янги Фарғона” газеталарида кенг миқёсда тинимсиз мақола ва хабарлар босилди. Биргина “Қизил Ўзбекистон” газетасида (1930 й., апрель-сентябрь) суд жараёни ҳақида 75 та мақола босилди. Албатта, бу мақолаларнинг номи қанчалик хилма-хил бўлмасин ичида зарра ҳақиқат йўқ. Фақат халқнинг кўзини бўяш ва қўрқувда ушлаш учун ёзилган эди.\nСудга раислик қилган СССР Олий суди судяси Василев Южин Саъдулла Қосимовни қоралар экан асосий айблари сифатида Андижонда бир эл оқсоқоли бўлган бойнинг ишини кўрганида халқ унинг ўлимини кутаётган бир вақтда бойга 6 йил қамоқ жазоси бергани, унинг Убайдулла Хўжаевнинг яқин дўсти эканлиги, бир неча судда унга оқловчилик вазифасини топширганлиги, ҳатто суратни кўрсатиб мана унинг ёнида суюкли шогирд сифатида турибди каби заҳарханда гаплар ҳамда қайнотасининг савдогарлиги, Эшонхўжа Хоний қози бўлганида унга катта ҳурмат кўрсатгани кабилардан нарига ўта олмади.\n1931 йил 21 июнь куни СССР Олий суди номидан Саъдулла Рашидович Қосимов, Бадриддин Шарипов, Насриддин Олимов, Вячеслав Петрович Спиридоновнинг ҳаммаси олий жазога ҳукм қилинди. “Қизил Ўзбекистон” саҳифаларида катта ҳарфлар билан С.Қосимов иши ҳақидаги сўнгги ҳукм барчани ларзага солди. Самарқандда мактаб болалари кўчаларга жамланишиб “Қосимовни отиш ҳукми тўхтатилсин” деб йиғлаб қичқиришар эди. Бу воқеадан сўнг миллий зиёлийлар ҳам даҳшатга тушдилар. Улар энди ГПУ хоҳлаган айбини ўйлаб топиб, хоҳлаган инсонни йўқ қилиб ташлайди. Яхшиси таълимни қўйиб, энг қора ишларга кирамиз. Шу йўл билангина жонимизни сақлаб қолишимиз мумкин экан, деган хулоса келдилар.\nАлбатта, Ўзбекистоннинг ҳукумат раҳбарлари, жумладан, Акмал Икромов ҳам болаликдан дўсти бўлган С.Қосимовни ташлаб қўя олмас эди. Бироқ, осмон баланд ер қаттиқ. У «қосимовчилик» билан боғлиқ нутқида бу ҳолни “ГПУ мустамлакачилиги” деб таърифлайди. А.Икромов С.Қосимов иши билан боғлиқ жараёнга яқинлаштирилмади. Ҳатто судга ҳам ҳеч ким йўлатилмади. Улар бу ишни ўз билганларича тўқиб бичдилар.\nАслида “қосимовчилик иши” Сталиннинг А.Икромовга совғаси эди. Фикримни асослаш учун Д.Ризаевнинг гувоҳлигидан келтириш мумкин: «Москвада V-Қурултой асносида Ўзбекистоннинг доимий вакили Муҳиддин Турсунхўжаевни кўрган эдим. Унга халқ “Қосимов иши” учун А.Икромовдан норози, турли хил гаплар кўпайиб кетяпти. “Қосимов иши” энди нима бўлади, дедим. Муҳиддин: Тамом, у отилади. Москвада Саъдулланинг қариндоши Абдулҳай Тожиевни ҳам бутунлай тамом бўлган, мурдадай бир аҳволда. А.Икромов ҳам кетиши мумкин. Ишларни Москванинг ўзи кузатиб ташкиллаштириб турган бўлиши мумкин” дейди…\nХуллас, замонлар ўтди, қанча сувлар оқиб кетди. Аммо, Саъдулла Қосимов оқланмади. Умид қиламизки яқин замонларда Ўзбекистоннинг илк Олий суди раиси Саъдулла Қосимов албатта оқланади ва бу жараёнлар жиддий илмий тадқиқ этилади.\nPrevious “Янги Санганак” хазинаси\nNext Александр Бёрнснинг 1838 йилги ҳисоботида Қўқон хонлигидаги айрим жараёнлар\nБадриддин Чочий (1285–1344)\nPost Views: 1 077 Миркарим Осим – ёзувчи ва таржимон. Ўзбекистонда хизмат кўрсатган ўқитувчи (1944), Ўзбекистонда …


Таълим олувчининг одоблари (5-қисм) — KUKALDOSH.UZ\n16.04.2018 / - Мақолалар, Янгиликлар\nЮқоридаги сўзимизни давом этган ҳолимизда толиби илмларга тегишли одобларни давом этамиз. Ҳамда шу мақоламиз билан сўзимизга якун ясаймиз.\nТолиби илм илм ўрганишни бўш вақтида, кайфияти яхши пайтда, ёшлик чоғида, ҳамда ортиқча нарсалардан ҳоли пайтда бошламоқлиги лозим.\nУмар розияллоҳу анҳудан ривоят қилинади: “Бошлиқ бўлишингиздан олдин фақиҳ бўлинг”. Шунингдек, Имом Шофеъий роҳимаҳуллоҳ ҳам; “Бошлиқ бўлишингиздан олдин фақиҳ бўлинг, чунки бошлиқ бўлгандан сўнг фиқҳни ўрганишга йўл йўқ” деганлар.\nДарсни мукаммаллаштириш учун, ҳамда тўғри ўқияптими ё йўқ аниқлаштириш учун устозига ўқиб беришлик керак. Сўнг уни ёд олади ва мустаҳкам ўрнашиши учун ҳар доим такрорлаб турмоқлиги лозим.\nДарсни Аллоҳ таолога ҳамд, Расулига саловат айтган ҳолда, ҳамда уламолар, машойихлар, ота-она ва мусулмонлар ҳаққига дуо қилиб бошламоқлиги лозим. Расулуллоҳ саллоллоҳу алайҳи васаллам “Аллоҳим умматимга тонг пайтига барака бер” деб дуо қилганларига кўра эрта туриб дарс қилмоқлиги айни муддао.\nЁдлаган нарсаларини такрорлаб юрмоқлиги лозим. Ўзи мустақил китобни бошламаслиги лозим. Балки, устози билан маслаҳатлашиб иш кўрмоқлиги зарур. Ўзбошимча иш кўриш энг зарарли ишлардандир. Имом Шофеъий роҳимаҳуллоҳ шундай деганлар: “Кимки китоблардан ўқиб фақиҳ бўлса, дарҳақиқат ҳукмларни ўрганмапти”.\nТалабалар ёд олган нарсаларини ўзаро фикр алмашиш билан мустаҳкамламоқликлари лозим. Имом Хатиб роҳимаҳуллоҳ шундай деганлар: “Музокара учун қулай фурсат тундир. Чунки салафи солиҳлар шундай қилишардилар, ҳаттоинки Бомдод намозининг азонини эшитардилар”.\nТолиби илм дарсларини устозидан ўтказиб олишлиги шарт. Ёдлаш керак бўлган илмларнинг энг аввали Қуръони каримдур. Чунки салафи солиҳлар Қуръон ёдлаганларгагина ҳадис ва фиқҳ илмларини ўргатишган. Қуръони карим ҳифзидан сўнг муҳим бўлган қисқача матнларни ёд олиш керак. Ҳадис, фиқҳ ва усул бўйича малака ҳосил қилиш керак. Устозига ўқиётган дарсларини ўтказиб олиши билан бир қаторда бошқаларга ҳам малоллантириб қўймайдиган даражада ўтказиб туриш лозим.\nТолиби илм қайси фандан бўлсин ўқиган нарсасини ҳақорат қилмасин. Ҳар қачон китобига мурожат қилиб, янада кўпроқ излансин. Устозига яқинроқ ўтирсин. Шунингдек, жойини бошқасига бўшатиб бериш макруҳ ҳисобланади. Агар устозига жой алмашиш учун рухсат сўраб ўтса мустасно.\nДўстлари ва бошқаларни фойдалари манбаларга чорласин. Уларга фойда олган жиҳатларни сўзлаб берсин. Шунда Аллоҳ унинг илмига барака беради. Шу билан бирга Аллоҳ таоло томондан катта савобга эга бўлади. Кимки бахиллик қилса, албатта юқоридагининг зиддига дучор бўлади.\nТолиби илм ҳеч кимни жеркимаслиги, ҳасад қилмаслиги ва ўз фаҳм-фаросатидан ажабланмаслиги керак.\nЮқорида зикр этганларимизнинг барчасига амал қилиб, тасниф билан шуғулланса, ўтган нарсаларини таҳқиқ қилса, ўрганаётган фанини масалаларини ўлалигича фаҳмлаб чиқадиган бўлса, усул қоидаларини зўр ўрганса, мазҳаблар ва уламолари борасида маълумотлар тўпласа ва рожиҳ ва маржуҳларни ўрганса, ҳамда мужтаҳид уламоларнинг юрган йўлларидан эргашса ўйлаган мақсадига эришади. Тавфиқ Аллоҳдан!\n3-курс талабаси Эргашев Абдуссамиъ Имом Нававийнинг\n“Одоби олим ва мутааллим” китоби асосида тайёрлади.


Султон Увайс Қараний зиёратгоҳи обод бўлди - Hidoyat.uz\nСултон Увайс Қараний зиёратгоҳи обод бўлди\nАсосий саҳифа Янгиликлар Ўзбекистон янгиликлари Султон Увайс Қараний зиёратгоҳи обод бўлди\nЧоп этилди Sentabr 7, 2019 Султон Увайс Қараний зиёратгоҳи обод бўлдиda fikr bildirishni o'chirish\nНаманган вилоятининг Чортоқ туманида Султон Увайс Қараний зиёратгоҳи реконструкциядан сўнг, обод масканга айланди.\nДавлатимиз раҳбари 2017 йил 7 июль куни Наманган вилоятига ташрифи чоғида мазкур қадамжони қадимий усулда таъмирлаш, кенг ва обод зиёратгоҳга айлантириш, зиёратчилар учун зарур шароитлар яратиш, масканда кутубхона ташкил этиш бўйича тавсиялар берган эди.\nЗиёратгоҳда кенг кўламли бунёдкорлик ишлари амалга оширилиб, унинг таркибидаги масжид, мақбара, музей реставрация қилинди, атроф ободонлаштирилди. Зиёратчилар учун қулай шароитлар яратилди. Маскан бўйлаб ҳаракатланувчи 2 та электромобиль қатнови йўлга қўйилди.\nБугун муборак қадамжони зиёрат қилиш истагида нафақат юртимиз шаҳару қишлоқларидан, балки хорижий давлатлардан ҳам кўплаб сайёҳлар ташриф буюрмоқда.\nБаҳонаси кўпнинг уяти кам\n“Закот” фонди томонидан 7835 бола мактабга тайёрланди


Назорат учрашуви: Ўзбекистон м.т.ж. – Ўзбекистон о.т.ж. 3:1 — Ўзбекистон футбол ассоциацияси расмий сайти.\nНазорат учрашуви: Ўзбекистон м.т.ж. – Ўзбекистон о.т.ж. 3:1\nБиласиз, айни пайтда миллий ҳамда олимпия терма жамоаларимиз Тошкентда йиғин олиб боришмоқда.\nБугун Ўзбекистон м.т.ж. “Пахтакор” стадионида Ўзбекистон о.т.ж. билан назорат ўйини ўтказди. Учрашувда миллий терма жамоа 3:1 ҳисобида ғалаба қозонди.\nЎзбекистон м.т.ж. – Ўзбекистон о.т.ж. 3:1\nГол: Достон Ҳамдамов (11). Бобир Абдихолиқов (34). Игорь Сергеев (44, 62).\nЎзбекистон м.т.ж: Элдор Суюнов, Рустам Ашурматов, Ислом Тўхтахўжаев, Фаррух Сайфиев, Акбар Исматуллаев, Ҳожиакбар Алижонов, Сардор Мирзаев, Азиз Ғаниев, Жалолиддин Машарипов, Достонбек Ҳамдамов, Игор Сергеев.\nЗахирадан майдонга тушганлар: Санжар Қувватов, Егор Кримец, Умар Эшмуродов, Дилшод Аҳмадалиев, Шароф Муҳитдинов, Одил Ҳамробеков, Жамшид Искандеров, Жасур Яхшибоев, Хуршид Ғиёсов, Остон Ўрунов, Одил Аҳмедов, Лутфулло Тўраев.\nЎзбекистон о.т.ж: Абдувоҳид Неъматов, Ҳусниддин Алиқулов, Ислом Қобилов, Шаҳбоз Жўрабеков, Илҳом Алижонов, Ойбек Рустамов, Нурилло Тўхтасинов, Бобир Абдихолиқов, Санжар Қодирқулов, Ойбек Бозоров, Миржаҳон Мираҳмадов.\nЗахирадан майдонга тушганлар: Низомиддин Зиёвутдинов, Машхуржон Муҳаммаджонов, Иброҳим Йўлдошев, Шерзод Насруллаев, Дилшод Саитов, Абдулла Абдуллаев, Аброр Исмоилов, Ислом Рашидхонов, Достон Ибрагимов, Асадбек Собиржонов, Азиз Амонов.


Қирғизистон Президенти фуқароларни эмлашга чақирмоқда\nПрезидент Садир Жапаров қирғиз халқини 20 июлда нишонланадиган Қурбон Ҳайит байрами билан табриклади.\nДавлат раҳбарининг матбуот хизмати томонидан тарқатилган матнида «мустақил Қирғизистон тарихида коронавирус инфекцияси билан боғлиқ иккинчи йил тарихида ушбу байрам чекловлар шароитида ўтказилиши» қайд этилган.\n«Фурсатдан фойдаланиб, мен мамлакатнинг барча фуқароларини ўз соғлиғини ва атрофдагиларнинг соғлиғини ҳимоя қилиш учун виждонан ёндашинг ва эмланишга чақираман. Кучли жамият ҳар қандай қийинчиликларга, синовларга ва ўзгаришларга доимо тайёр туриши керак ... Қодир Тангри ҳар бир хонадонга фаровонлик, бахт-саодат ато этсин ва барча дардлар ва касалликларни биздан узоқлаштирсин», — деб тилаб қолди Садир Жапаров.\nҚурбон ҳайити ислом дини доирасида нишонланадиган икки расмий байрамнинг охиргиси. Куннинг асосий муқаддаслиги — бу қурбонликдир. Қурбонлик қилинган қўйнинг гўшти камбағалларга, муҳтожларга, қариндошларига ва қўшниларига тарқатилади. Маросим одамларнинг бирлашиши, умумий манфаат ва тараққиёт йўлида бир-бирини қўллаб-қувватлашини англатади.


3 Май 2022 17:53\nБугун Марказий коммуникатсиялар хизматида бўлиб ўтган матбуот анжуманида мухбир «Агар Коллектив Хавфсизлик Шартномаси Ташкилоти (КХШТ) Донбассга ҳарбий тинчликпарвар кучларини юбориш тўғрисида қарор қабул қилса, Қозоғистон тинчликпарвар кучлари жалб қилинадими?», - деб сўради. Мудофаа вазири ўринбосари, генерал-лейтенант Султан Камалетдинов мухбирнинг саволига жавоб берди.\n«Геосиёсий вазиятдан келиб чиқиб, бу масала барча қозоғистонликларни ташвишга солаётгандек. Айтайлик, Қозоғистон Қуролли Кучларининг хориждаги тадбирларда иштироки меъёрларга мувофиқ олдиндан белгилаб қўйилган ва тасдиқланган. Қуролли кучларнинг тинчликпарвар операцияларда иштирок этиши фақат БМТ Хавфсизлик Кенгаши резолюциясига мувофиқ амалга оширилиши мумкин», — деди Султан Камалетдинов.\nУнинг сўзларига кўра, БМТ резолюция эълон қилган тақдирда ҳам бу масала биринчи навбатда мамлакатда муҳокама қилинади.\n«Қарор асосида Давлат раҳбари бу масалани Парламентга қўяди. Парламент томонидан маъқулланса, ҳарбий тинчликпарвар кучларни жалб қилиш тўғрисида қарор қабул қилиниши мумкин. Бироқ Донбассга ҳарбий тинчликпарвар кучларни юбориш масаласи кўриб чиқилмаяпти. Ҳеч қандай келишув ёки музокаралар йўқ «, - деди у.


Асакада 9 ёшли қизчанинг ўлимида гумон қилинган аёл қамалди – Газета.uz\nАсакада 9 ёшли қизчанинг ўлимида гумон қилинган аёл қамалди\nАсакада 2020 йилнинг июнида 9 ёшли қизалоқни ўлдиришда гумонланган қўшни аёл айбдор деб топилиб, 12 йил 4 ой 24 кун озодликдан маҳрум қилинди.\n26 ноябр 2021, 16:19 Жамият\nАндижон вилоятининг Асака туманида 2020 йилнинг июнь ойида 9 ёшли қизалоқни ўлдиришда гумонланган қўшни аёл айбдор деб топилиб, унга жазо тайинланди. Бу ҳақда Бош прокуратура матбуот котиби Ҳаёт Шамсутдинов маълум қилди.\nМаълум қилишича, A.X. Жиноят кодексининг 97-моддаси 2-қисми (Қасддан одам ўлдириш) ва бошқа моддалар билан айбли деб топилиб, унга нисбатан узил кесил 12 йил 4 ой 24 кун озодликдан маҳрум қилиш жазоси тайинланган.\nЭслатиб ўтамиз, 2020 йилнинг 21 июнь куни тахминан 18:00 да 2011 йилда туғилган қизнинг танаси ўз уйида жонсиз ҳолатда топилган эди. Марҳумнинг кўкрак-қорин соҳасида кесувчи-санчувчи жисмлар орқали 16 та тан жароҳати етказилган.\n2020 йил июль ойи аввалида Бош прокуратура марҳума билан қўшни уйда яшаган А. Х. (1997 йилда туғилган, бир фарзанднинг онаси) қотилликда гумондор сифатида жалб қилингани ҳақида маълумот берган эди.\nЖиноят иши юзасидан гувоҳ тариқасида сўроқ қилинган бир неча гувоҳлар фожиа содир бўлган вақтда А.Х.нинг қиз яшайдиган уйга уч марта кириб-чиққанини кўришганини айтган.\nАсакада 9 ёшли қизчанинг ўлимида қўшни аёл гумон қилинмоқда 3 июл 2020, 22:49


Бугун Бағдоддаги бир меҳмонхона яқинида иккита машина портлатиб юборилгани оқибатида камида етти одам нобуд бўлди ва тахминан 40 одам яраланди.\n14 апрел 2021, Тошкент вақти: 10:38\nПортлаш оқибатида меҳмонхона биноси ҳам қисман вайрон бўлди.\nБошқа хабарларга кўра, кеча Ироқнинг шимолий қисмида юз берган ҳужумда бир Америка ҳарбийси яраланган. Ҳужум қилган бир неча шахс ушланди. Ўтган ҳафтадаги ҳужумда оғир яраланган бир Ироқ полиция ходими кеча тунда касалхонада ўлди. Бугун эса, Ироқнинг Киркўк шаҳрида бир шахс ўзини портлатиб юборгани оқибатида бир полициячи ва бир одам яраланди.\nАйни пайтда, Хитой ҳукумати БМТга Ироқни қайта қуриш ишларида жиддийроқ рол бериш учун БМТ Хавфсизлик Кенгаши Ироққа оид янги резолюция лойиҳасини қабул қилиши кераклигини билдирди. АҚШ Давлат Котиби Колин Пауэлл хитойлик ва россиялик ҳамкасблари, ҳамда БМТ Бош котиби Кофи Аннан билан ушбу масалани телефон орқали муҳокама қилди.\nҚўшма Штатлар бошқа мамлакатлардан Ироқдаги қайта қуриш ва тинчликни сақлаш ишлари учун ëрдам беришни сўрамоқда. Аммо Вашингтон маъмурияти БМТ ëки ироқликларнинг ўзига ҳокимиятни тезроқ топшириш ҳақидаги чақириқларни рад этмоқда.


Kenzo бренди асосчиси COVID-19’дан вафот этди — Teleradio.uz\nKenzo бренди асосчиси COVID-19’дан вафот этди\nМоделер Кензо Такада 81 ёшида коронавирусдан вафот этди. Япониялик дизайнер ва мода уйи асосчиси Кензо 4 октабр, якшанба куни Франциянинг Нейи-сюр-Сен коммунасидаги касалхонада вафот этди.\nТакада 1939 йил 27 февралда Япониянинг Ҳёго префектурасида туғилган. У Токиодаги Bunka Gakuen мода мактабида таҳсил олган ва 1965 йилда Францияга кўчиб ўтган.\nKenzo бренди 1970 йилда Такада томонидан асос солинган. У Парижда Jungli Jap деб номланган биринчи бутикини очди. У ерда дизайнер ўзининг биринчи мода намойиши ўтказган. Кейинги йили у Нью-Йорк ва Токиода ўз коллекциясини тақдим этди.\n1983 йилдан бери Такада эркаклар модаси билан шуғулланади. Беш йил ўтгач, Кензо болалар кийимлари ва уй-рўзғор буюмларининг биринчи қаторини, бир йилдан сўнг парфюмерия маҳсулотларини ишлаб чиқарди.\n1993 йилда Кензо ўз брендини LVMH концернига сотди ва олти йилдан сўнг у мода уйидан чиқиб, муаллифлик лойиҳаларини бошлади. 2004 йилда Такада Gokan Kobo брендини ишга туширди, дастурхон, аксессуарлар ва уй жиҳозларини яратди.\n2016 йилда Такада Франция фахрий легиони кавалери ордени билан тақдирланди.\nDunyo / Xabarlar\t05.10.2020


Ҳаром амаллар: Зиҳор\nBy Камолиддин Иноятуллоҳ on 01/19/2019 МАҚОЛАЛАР ҲАРОМ АМАЛЛАР\nҲозирги кунда ҳам бу уммат ичида аввалги жоҳилият давридагидек, эр хотинини зиҳор қилиб, “Сен менга онамнинг орқаси кабисан”, “Сен менга опамнинг ҳаромлиги каби ҳаромсан” ва шунга ўхшаш шариат қабиҳ ҳисоблаган ва аёлга зулм бўлган тубан сўзлар бор. Аллоҳ буни Ўзининг ушбу сўзида сифатлаб деди: “Ораларингиздан хотинларига зиҳор қиладиган кишилар Аллоҳга осий бўлибдилар. Уларнинг аёллари ҳақиқатан оналари эмасдир. Балки хотинларидир. Уларнинг оналари уларни дунёга келтирган, туққан оналаридир. Албатта, ўша зиҳор қилувчи кимсалар нотўғри бўлган, ноҳақ, ёлғон сўзни айтмоқдалар. Албатта, Аллоҳ холис тавба билан ўзларини тузатган кишиларни кечирувчи, мағфират қилувчи Зотдир” (Мужодала сураси, 2).\nЗиҳор қилган шахс учун шариатда бехосдан одам ўлдириб қўйган ва рамазон ойида кундузи хотинига қўшилган одамнинг каффоратига ўхшаш қаттиқ каффорат белгиланган. Хотинини зиҳор қилиб, кейин унга қайтмоқчи бўлган кимса бу қилмиши учун маълум миқдорда каффорат — тўлов тўламасдан аввал унга қўшилиши мумкин бўлмайди. Бу ҳақда Аллоҳ таоло бундай деган: “Аёлларини зиҳор қилиш билан ўзларига ҳаром санаётган сўнг бу сўзларидан қайтадиган кишилар зиммасида хотинига қўшилишдан илгари бир қул ёки чўрини озод қилиш бордир. Бу билан сизларга насиҳат қилинмоқда. Аллоҳга сизларнинг амалларингиздан бирон нарса яширин эмас. У амалларингизга муносиб жазою мукофотлар берувчи Зотдир. Энди ким озод қиладиган қул тополмаса аёлига қўшилишдан илгари икки ой кетма-кет рўза тутиши лозим бўлади. Ким бирон шаръий узр туфайли икки ой рўза тутишга қодир бўлмаса у олтмишта мискинни таомлантириб, тўйдирмоғи лозим бўлади. Буни Аллоҳ ва Унинг Пайғамбарига иймон келтиришингиз учун сизларга баён қилдик. Юқорида зикр қилинган бу ҳукмлар Аллоҳнинг буйруқлари ва хад-худудларидир. Бас, улардан тажовуз қилманглар. Бу буйруқларни инкор қилувчи кофирлар учун аламли азоб бордир” (Мужодала сураси, 3-4).\nAvvalgi maqolaУмар ибн Абдулазиз (2)\nKeyingi maqola Аллоҳнинг исм ва сифатлари: Хабийр исмининг маъноси (1)


Рио Фердинанд Левандовскига «Олтин тўп»ни тиклаш учун петиция тайёрлашни маслаҳат берди\nРоберт ЛевандовскиРио Фердинанд\n«Манчестер Юнайтед» клуби ва Англия миллий жамоасининг собиқ ҳимоячиси Рио Фердинанд бу мавсумда «Олтин тўп» бекор қилинганига норозилигини билдирди.\n«Роберт Левандовскининг ўрнида бўлганимда «Олтин тўп»ни бермаслик тўғрисидаги қарорни бекор қилишга петиция тайёрлаган бўлардим. Лука Модрич ғолиб чиққан йилдан ташқари, сўнгги 12 йил давомида Лионель Месси ва Криштиану Роналду устунлик қилишди. Левандовски бу мавсумда курашни янги босқичга олиб чиқди.\nУлар совринни бекор қилишганига ишона олмайман. Шафқатсиз – бу қарорни тасвирлаш учун энг яхши сўз. Левандовски «Бавария»ни Чемпионлар Лигасида ғалабага олиб келса ва унга бу мукофотни беришмаса, нотўғри бўлади. Буни шармандалик деб қабул қиламан.\nОдатдагидек маросим ўтказмасдан «Олтин тўп»ни бериш мумкин эмасми? Жуда ёмон. Сиз Майкл Оуэн билан суҳбатлашиб, ундан фаолиятидаги энг яхши соврин нима эканлигини сўранг ва у 2001 йили қўлга киритган «Олтин тўп»ини айтади.\nДунёнинг энг яхши ўйинчиси сифатида бу рўйхатда бўлиш – алоҳида нарса. Барча ўйинчилар у рўйхтатда бўлишни хоҳлайди. Бу авлодда барчани узоқ вақт давомида бошқариб келган икки ўйинчи бор. Левандовскидан элита таркибига кириш имкониятини олиб қўйишганига ишонолмайман», – деб Фердинанднинг сўзларини келтиради Goal.


Саида Мирзиёева Тошкентдаги 127 йиллик тарихий бинонинг асл кўриниши сақлаб қолинишини айтди | Qalampir.uz\nСаида Мирзиёева Тошкентдаги 127 йиллик тарихий бинонинг асл кўриниши сақлаб қолинишини айтди\nЖамият\t29 Октябрь 2020 19:17 6650\nТошкентдаги 127 йиллик тарихга эга бўлган Республика болалар кутубхонаси Ludi Architects архитектура бюроси томонидан таъмирланмоқда. Кеча, 28 октябрь куни Ўзбекистон Республикаси Президенти Шавкат Мирзиёевнинг тўнғич қизи – Миллий масс-медиани қўллаб-қувватлаш ва ривожлантириш жамоат фонди раиси Саида Мирзиёева ушбу кутубхонага борди.\nКутубхонани реконструкция қилиш, биринчи навбатда, инклузивликни жорий этишдан бошланади. Лойиҳанинг асосий мақсади ҳаммага фойдаланиш имкониятини берувчи кутубхонани яратишдан иборат.\nОдамлар ўқиши, мулоқот қилиши ва маданий дастурларда иштирок этиши учун хона ва ўқиш заллари ташкил қилиниши режалаштирилмоқда. Болалар учун машғулотлар ўтказиладиган коворкинг марказлари сифатида фаолият олиб борувчи заллар яратилади. Шунингдек, фойеда ота-оналар кутубхонада тартибсизлик ўрнатмасликлари учун аравачаларни қолдиришлари мумкн бўлган вендинг автоматлари ва махсус бурчаклар ташкил этилади. Санузелларда ота-оналар ёш болаларни болалар хонасида қолдиришлари учун она ва бола хоналари жиҳозлантирилади.\nБундан ташқари, ўқув зали сифатида доимий очиқ бўладиган кино намойишлари ва маърузалар ўтказиш имконини яратувчи кўп функцияли катта зал барпо этилади. Шунингдек, осон ўзгарувчан мебел билан жиҳозланган ўзгарувчан конференция зали яратилади. Бу ерда машғулотлар ва турли учрашувлар ҳам ўтказилади. Ўзининг асл қиёфасини сақлаб қоладиган фасад бинонинг ўзгармас қисми бўлиб қолади.\nЎз навбатида, китоб тўплами кенгайтирилиб, китоблар сонини икки баробар кўпайтирилиши режалаштирилмоқда.\nМазкур лойиҳанинг асосий ғояси кутубхонада ўқув марказини ташкил этишдан иборатдир. Бу кутубхонани ҳамма учун очиқ майдонга айланишида кейинги қадам бўлиб хизмат қилади.\nКутубхонанинг бу модификацияси одамларнинг қизиқишлари бўйича янада яқинроқ бўлишлари ва бўш вақтларини мазмунли ўтказишларига кўмак бўлади.\nСаида Мирзиёева ушбу кутубхона ҳақида ижтимоий тармоқлардаги саҳифасида ёзаркан, ушбу лойиҳа ғояси қалбига яқин эканини айтади.\n“Республика болалар кутубхонасини реконструкция қилиш лойиҳасини амалга ошириш бошланди. Мазкур лойиҳа меценат сифатида иштирок этиб, катта ёрдам кўрсатаётган саховатли фуқароларимиз кўмаги билан амалга оширилмоқда.\nБу ғоя қалбимга жуда яқин, шунинг учун уни ҳар томонлама қўллаб-қувватладим ва уни амалга оширишда максимал даражада ёрдам беришга ҳаракат қилдим.\nЗамонавий, технологик кутубхонани яратиш билан бирга бинонинг ташқи кўринишини сақлаб қолиш ҳам жуда муҳим эди. Архитектура ёдгорлиги бўлган ушбу бинони Тошкент аҳолиси жуда яхши кўради, шунинг учун кутубхонани асл шаклида сақлаб қолиш биз учун принципиал масала эди, биз бунга алоҳида эътибор қаратдик.\nРеспублика болалар кутубхонаси болалар ва уларнинг ота-оналари учун миллий ва жаҳон маданияти адабий ижодининг энг яхши намуналарини ўзлаштиришга ёрдам берувчи асосий маданият ўчоғига айланишига умид қиламан”.\nРеспублика болалар кутубхонасининг биноси, "Туркистон модерини"нинг ёрқин намунаси бўлиб, у бой тарихга эга. 1893 йилда меъмор И.А.Маркевич томонидан қурилган мазкур бино ХХ-асрнинг бошларида Бухоро яҳудийлари ака-ука Вадьяевларга - бир пайтлар Москвадаги афсонавий Метропол меҳмонхонасига эгалик қилган қўқонлик бадавлат пахта саноатчиларига тегишли эди. Кейинчалик мажмуада Тошкент шаҳар Думаси ва Жамоат йиғилиши жойлашган бўлиб, бинонинг турар жой қисми болалар кутубхонасига айлантирилган.\nLudi Architects архитектура бюроси 2005 йилда ташкил этилган. Бюронинг фаолияти меъморий лойиҳалаш, ҳудудлар, маданий ва бизнес объектлари биноларининг ҳудудларини тартибга солиш соҳасидаги тадқиқотларни ўз ичига олади. Ўз фаолияти давомида компания шаҳарлар ва объектлар ҳудудларини, жамоат жойлари ва ички майдонларини комплекс равишда ободонлаштириш, музейлар ва кўргазмалар ташкил этиш билан боғлиқ бир қатор лойиҳаларни ишлаб чиқди ва амалга оширди. "Проект Россия" журналининг маълумотларига кўра, компания энг яхши ёш меъморчилик фирмаларининг ТОП-10 талик қаторига кирган.\nСаида Мирзиёева Республика болалар кутубхонаси\n22 Февраль 19:00 51944\n22 Февраль 11:14 28045\n22 Февраль 17:13 23831\n22 Февраль 11:49 20027\n21 Февраль 19:47 19635


Тўқликнинг шўхлиги (мақола) [Annamurod Jumaquliyev]\n— Айтганингиз келсин. Лекин тўй ташвиши, элдан бурун қаритадиганга ўхшайди. Тўй харажатини бундай хомчўт қилиб кўрсам, ҳаммаси бўлиб 9 миллион сўм атрофида бўлар экан. Келиннинг ўзига 2 миллион 200 минг сўм тўладик. Қуда томон «Карнай-сурнайсиз тўй-тўй эмас», дейишибди. Бу ҳам 180 минг сўмга тушди. Тўй деганлари базмсиз бўлмайди, албатта. Отарчи деганларига ҳам ўт кецин. Сўроқлаб-сўроқлаб борсам: «Акаси, 300 минг сўмга закалат бериб кетганлар ҳам бор», дейди. Оғиз оча олмай қолдим. 300 минг сўм аждарҳонинг оғзида. Менга ўхшаган ҳайдовчининг бир йиллик маоши.\nМени кечирасизлар, яна бир муҳим гап эсимга тушиб қолди: Xалқимизда йигит-қизни унаштириш олдидан «Нон синдириш» деган урф-одатларимиз бор. Ҳар иккала томоннинг оталигини олиб, куёв томонидан қизникига борган оқсоқоллар унаштиришни дастурхонга қўйилган махсус нонни ушатиб, улашувдан бошлайдилар. Нон синдирилиб, улашилгач, келин-куёв ҳақида неклик тилаб «увалик-жувалик бўлишсин» деб муборакбод қиладилар.\nИкки ёшни унаштиришда биринчи восита нон бўлишининг ўзида ҳам улуғворликнинг рамзий маъноси бор. Яхши ният билан нон ушатган шу кексаларнинг ўзлари ҳар иккала томон имкониятларини ҳисобга олиб тўй юкини бироз енгиллацалар савоб иш бўларди. Қиз узатувчи қудалар ҳам ораларидан қил ўтмас қуда бўлиб қолардилар.\nНикоҳ тўйи олдидан йигит-қизникида тўй, эртасига базм, қозонда пишириладиган қуюқ-суюқлар, дастурхонга тортиладиган турли-туман ноз-неъмат, спиртли ичимликлар, парранда, қўй, мол гўштлари, балиқ, тандир, манти, шашлик, палов...\nЭҳ-ҳе, нималар қўйилмайди тўй дастурхонига. Дуруст, ноз-неъмациз дастурхон дастурхон эмас, аммо бир киши икки-уч соат ичида қанча овқат истеъмол қилиши мумкин. Дастурхон атрофида 500 киши бўладиган бўлса, кўпинча 700 кишига етиб ортадиган ноз-неъмат тайёрланади. Натижада овқат-ноз-неъматнинг ярмидан кўпи исрофга чиқади. Бугина эмас, тўйда ҳам, азада ҳам катта-кичикка тўрттадан нон рўмолчага тугиб, қўлларига тутқазилади. Аёлларнинг дастурхонлари-чи. Тўйга келган аёлларга яна қўшимча нон солиб қайтарилади. Бу нонлар истеъмол қилинса майли эди-ю, моғорлайди, охири нест-нобуд бўлади. Азиз нонимиз шу тариқа хору зор.\nMuallif: Annamurod Jumaq...\n1 Toʻqlikning shoʻxligi (maqola) [Annamurod Jumaquliyev] 185


Божхоначилар 3,5 млрд сўмлик телефонларнинг ноқонуний айланмасига чек қўйишди\nЎзбекистон божхоначилари ҳуқуқни муҳофаза қилувчи бошқа органлар билан ҳамкорликда ўтказган тадбирларда йирик миқдорларда ноқонуний телефон айланмаси тўхтатиб қолинди. Бу ҳақда Давлат божхона қўмитаси ахборот хизмати Kun.uz'га маълум қилди.\nБиринчи ҳолатда, Давлат божхона қўмитасининг Контрабандага қарши курашиш ва божхона аудити бош бошқармаси томонидан Тошкентда аввалдан кузатувга олинган «Малибу» автомобилидаги 3 нафар фуқаро (Н.Э., А.Р. ва Ю.А.) умумий қиймати 550 миллион сўмлик 219 дона уяли алоқа воситаларини ноқонуний равишда сотаётган вақтида ашёвий далиллар билан қўлга олинди.\nЯна бир ҳолатда, Чилонзор туманида ўтказилган тезкор тадбир давомида аввалдан кузатувга олинган фуқаро М.А. ўз бошқарувидаги «Кобальт» автомобили салони ва юкхонасида умумий қиймати 100 млн сўмлик 33 дона қўл телефонларни ноқонуний реализация қилаётган вақтида тўхтатиб қолинди.\nШунингдек, Бектемир туманида кузатувга олинган фуқаро К.М. республикага ноқонуний йўллар билан олиб кирилган, хорижда ишлаб чиқарилган, умумий қиймати 350 миллион сўмлик 122 дона уяли телефонларни қонунга хилоф равишда сотаётгани фош этилди.\nБошқа бир тезкор тадбир Тошкент шаҳар божхона бошқармаси Контрабандага қарши курашиш ва божхона аудити бўлими ходимлари томонидан Шайхонтоҳур туманида ўтказилди. Тумандаги савдо мажмуасига қарашли омборда божхона расмийлаштирувидан ўтганини тасдиқловчи ҳеч қандай ҳужжатлари бўлмаган, қиймати 2 млрд 205 млн сўмлик 19 турдаги 304 дона уяли алоқа воситалари ноқонуний равишда сақланаётгани маълум бўлди.\nБундан ташқари, Фарғона вилояти Фарғона туманининг чегара олди ҳудудидан кузатувга олинган «Киа-Карнивал» русумли енгил автомобил Қувасой шаҳрида тўхтатилиб, ўрнатилган тартибда кўздан кечирилди.\nНатижада, автомобил салонининг орқа қисмига жойланган, божхона расмийлаштирувидан ўтганини тасдиқловчи ҳужжатлари бўлмаган, умумий қиймати 250 миллион сўмлик, 24 турдаги жами 161 дона уяли алоқа воситалари борлиги аниқланди.\nЎтказилган тезкор тадбирлар давомида умумий қиймати 3,5 миллиард сўмлик уяли алоқа телефонларининг ноқонуний айланмасига чек қўйилди.


Усмонийлар давлати: Султон Мурод Биринчи\nBy Муҳаммад Ҳабибуллоҳ on 08/21/2017 ТАРИХ УСМОНИЙЛАР\nСултон Мурод шижоатли, диндор, тақволи мужоҳид эди. У тартиб-интизомни яхши кўрар, унга қаттиқ эътибор қаратар, халқига ҳам, қўшинига ҳам адолат қилар эди. Султон Мурод ҳаёти давомида кўп ғазот қилди, бир неча масжид ва мадрасаларга асос солди. Султоннинг ёнида тақводор ва тажрибали лашкарбоши ҳамда ҳарбийлардан ташкил топган бир гуруҳ инсонлар бўлиб, улар султоннинг маслаҳат кенгаши вазифасини бажаришарди. Султон бир вақтнинг ўзида ҳам Кичик Осиёда, ҳам Европада жиҳод қилди.\nУсмонийлар қўшини Европада Византия давлатига қарши ғазот қилиб, ҳижрий 762, милодий 1360 йилда Эдирна шаҳрини фатҳ қилишди. Эдирна Болқон Ярим Оролида стратегик аҳамиятга эга, Византияда Константинополдан кейинги иккинчи муҳим шаҳар эди. Султон Мурод ҳижрий 768, милодий 1366 йилдан бошлаб Эдирна шаҳрини усмонийлар давлатининг пойтахти деб эълон қилди. Шу тариқа ислом оламининг пойтахти Европага кўчирилди. Султон Эдирнани пойтахт қилишига қуйидаги омиллар сабаб бўлганди:\n1) Эдирна қалъаларининг девори жуда ҳам мустаҳкамлиги, душмандан сақланиш учун қулай ҳамда жиҳод майдонига яқин экани билан ажралиб турарди. Султон бу фурсатдан унумли фойдаланишни истади;\n2) Султон Мурод Европадаги усмонийлар қўшинининг қадами етиб борган ва мустаҳкам ўрнашган минтақаларни ўз давлатига қўшиб олишни хоҳлади;\n3) Султон Мурод янги пойтахтда давлат ривожига хизмат қиладиган барча омилларни яратди. Бинобарин, амалдорлар, ҳарбийлар, қонун органи ходимлари ҳамда уламолар пойтахтга йиғилишди, маҳкама ва қозихоналар ташкил қилинди, илмий ва ҳарбий илм даргоҳлари қурилди.\nУсмонийлар ҳижрий 858, милодий 1453 йилда Константинополни фатҳ қилгунларига қадар Эдирна усмонийлар давлатининг пойтахти вазифасини ўтаб келди.\nСултон Муродга қарши салбчилар иттифоқи\nСултон Мурод Европага жиҳод ҳаракатларини бошлаб юборди. У Македонияни фатҳ қилгани ҳақидаги хабарлар Европанинг турли минтақаларига тарқалди. Бунга чидаб тура олмаган Болқон ва Европа христианлари усмонийларга қарши иттифоқ тузишди. Серб, болгар ва македонлардан тузилган, сони эса олтмиш мингдан ортиқ бўлган бу иттифоқчилар Рим папаси Урбан Бешинчининг “фотиҳа”сини олгандан сўнг Султон Мурод Анадолуда эканидан фойдаланиб, усмонийларга кутилмаган зарба бериш мақсадида Эдирна сари йўл олишади. Уларга Абдулмўийн ўғли Лала Шоҳин Пошо жуда ҳам кам сонли қўшин билан Чирмен (ҳозирги Орменио) яқинида, Марица дарёси бўйида қарши чиқади. Бўлиб ўтган уруш усмонийлар фойдасига ҳал бўлади. Урушдан қочишга ҳаракат қилган серб қўмондонлари Углеша ва Вукашинлар Марица дарёсида чўкиб ўлишган. Македония подшоҳи бу жангда ўлимдан қутулиб қолган. Баъзи манбаларда Лала Шоҳин Пошо бошчилигидаги қўшиннинг сони 800 киши бўлгани айтилади.\nТарихда Чирмен ёхуд Марица жанги номи билан донг таратган бу уруш бўлиб ўтганида Султон Мурод Анадолуда бир қанча шаҳарларни фатҳ қилиш билан машғул эди. Сўнг фатҳ қилган шаҳарларидаги ишларни тартиблаш мақсадида ўз қароргоҳи ва усмонийлар пойтахти бўлмиш Эдирнага қайтиб келди.\nУсмонийлар Марица жангида ғалаба қозониши оқибатида қуйидаги муҳим ишлар рўй берди:\n1) Усмонийлар учун Тракия (Фракия) ҳамда Македония минтақаларига йўл очилди. Бу йўл орқали улар Болгариянинг жануби ҳамда Сербиянинг шарқигача кириб бордилар;\n2) Шу тариқа, Византия, Болгария ҳамда Сербия давлатларининг шаҳар ва мол-мулклари секин-аста усмонийлар қўлига ўта бошлади.\nУсмонийлар билан христианлар ўртасида бўлиб ўтган биринчи сулҳ\nУсмонийлар давлатининг кучи кун сайин ортиб борар эди. Марица жангидан сўнг бутун олам усмонийларнинг ким эканини яхши билиб олди. Хусусан, яқин-атрофдаги давлатлар усмонийлардан қўрқа бошлашди. Рагуса (Дубровник) республикаси тезда Султон Муродга элчи юбориб, улар билан тинчлик ва савдо битимини тузиш истагида эканларини билдиришди. Шу тариқа икки давлат ўртасида тузилган шартномага кўра, Рагуса республикаси ҳар йили 500 дўка тилла жизя бериб туришга ваъда берди ва шартномага асосан ўн тўққизинчи асрга қадар усмонийлар ҳимояси остида қолди. Мазкур шартнома усмонийлар билан христианлар ўртасида битилган биринчи сулҳ ҳисобланади.\n Лала – Усмонли хонадони шаҳзодаларига таълим-тарбия берадиган кишининг унвони бўлган. Шоҳин Пошо Султон Муродга шаҳзодалик даврида устозлик қилгани учун ушбу унвонга сазовор бўлган.\n Пошо ёхуд пошшо –– Усмонли турк империясида фуқаролар ва ҳарбийларга берилган фахрий унвон. Дастлаб бу унвон вазир, бекларбеги ва бошқа юқори мансабдор шахсларга берилган. Пошо идора этган вилоят (эйялет) ёки туман (санжоқ) пошолик деб аталган. 19-асрдаги ислоҳот (Танзимат)дан кейин ва мунтазам армия тузилгач, пошо унвони генерал ва вазирларга ҳам берилган. Туркия Республика деб эълон қилингач (1923), фақат генералларгина пошо унвонига эга бўлган. Кейинчалик Туркиянинг ўзида (1934), сўнгра Мисрда (1952), Ироқда (1958) бекор қилинган (“Ўзбекистон миллий энциклопедияси”).\n ДУБРОВНИК РЕСПУБЛИКАСИ — ўрта асрларда муҳим роль ўйнаган аристократик шаҳар республикаси. Адриатика денгиз соҳилида жойлашган. Дубровник ш. (республика маркази)ни, Далмациянинг соҳил бўйи қисмини, Млет, Ластово о.лари ва б.ни ўз ичига олган. Д. р. Византия (1205 й.гача), Венеция (1358 й.гача), Венгрия (1526 й.гача), Туркия (19-а.бошларигача)нинг вассали бўлсада, амалда 13-а.нинг 2-ярмидан мустақил бўлган. 1806 й.да Д. р.ни Франция босиб олиб, республикани бекор қилган (1808 й.), ҳудудини Иллирии вилоятлари таркибига киритган (“Ўзбекистон миллий энциклопедияси”).\n “Тарихуд давлатил алийятил усмонийя”, 132-бет.\nAvvalgi maqolaМинога бориш\nKeyingi maqola Арафотга йўл олиш


Хуш келдингиз, ўғлонлар! – Сурхон тонги\nБош саҳифа / Жамият / Хуш келдингиз, ўғлонлар!\nФеврал 28, 2017\tЖамият, Маданият, Сиёсат, Спорт, Таълим Изоҳ қолдириш 393 Кўрилди\nПрезидентимиз Шавкат Мирзиёевнинг 2016 йил 21 декабрдаги “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги қарори бу борада муҳим дастуриламал бўлмоқда.\nНурмуҳаммад Қувондиқов Пайариқ туманидаги “Ғойиб ота“ маҳалласида улғайди. Умумтаълим мактабидан сўнг, Самарқанд педагогика ва хизмат кўрсатиш касб-ҳунар коллежида ўқиди. Спорт билан шуғулланиб, қўл жанги бўйича вилоят мусобақаларида фахрли ўринларни эгаллади, “Динамо” футбол клубида тўп сурди. Ўтган йили коллежни тугатгач, муддатли ҳарбий хизматга астойдил ҳозирлик кўрди. Чақирув мавсумида жисмоний тайёргарлик ва тест синовларидан етарли балл тўплаб, Миллий хавфсизлик хизмати чегара қўшинлари сафида йигитлик бурчини ўташ учун йўлланма олди.\n—Коллежда чақириққача ёшларни ҳарбий хизматга тайёрлаш фанини ўзлаштириб, назарий ва амалий машғулотларда мунтазам қатнашганим, жисмонан чиниққаним бундай бахтга эришишимга ёрдам берди, – дейди Нурмуҳаммад Қувондиқов. – Хизмат давомида Ватанимизнинг жанубий сарҳадларида туриб, ота-онам ва кўп миллатли халқимиз тинчлигини таъминлашга муносиб ҳисса қўшишдан бахтиёрман.\n—Ҳарбий қисм ва чегара постларида чегарачи аскарларнинг жанговар тайёргарлик кўриши, ҳарбий интизомни чуқур ўзлаштириши ва билимини янада бойитиши учун зарур шароитлар яратилган, — дейди офицер Комил Аллабердиев.\n—Ўқув-тактик машғулотлар замонавий технологиялар асосида ўтказилади. Замонавий усулда жиҳозланган шинам ва ёруғ ётоқхона, тоза, озода ва кенг ошхона, спорт зали ва майдончалари, сиёсий, ҳуқуқий, иқтисодий, бадиий ва бошқа китоб фондига эга кутубхона аскарлар ихтиёрида. Турли спорт мусобақалари, билимлар беллашувлари ўтказиш анъанага айланган.\nШу куни бўлажак чегарачилар замонавий ўқув марказида аскарлар учун яратилган шароитлар билан танишдилар. Улар белгиланган муддат давомида бу ерда ҳарбий соҳа бўйича етарли малака ва кўникма олгач, жанубий сарҳадларимизнинг ҳарбий қисмларида ўз бурчларини садоқат билан бажаришга киришишади.\nОлдинги Қирққиз ҳақида “Зиё қалъаси”\nКейинги Бўёқларда муҳрланган тарих


Юнусободдаги ёнғин уч соатда ўчирилди, қурбонлар йўқ\nЮнусободдаги ёнғин уч соатда ўчирилди, қурбонлар...\n14.11.2018 19:53 0 329\nПойтахтдаги синтепон ишлаб чиқарувчи корхонада ёнғин чиққани ҳақида хабар берган эдик.\nТошкент шаҳар ИИББ матбуот хизмати маълум қилишича, 14 ноябрь куни 10:00 да Юнусобод тумани Боғишамол кўчасидаги синтепон ишлаб чиқариш корхонасида ёнғин бошланган. Ёнғинни ўчиришга 15 дона асосий ва 8 та ёрдамчи махсус ўт ўчириш техникаси жалб қилинган ва 12:49 да бартараф этилган.\nЁнғинга технологик жараён нотўғри ташкил этилгани сабаб бўлгани тахмин қилинмоқда. Олов 2800 кв.м майдонга тарқалган.\nҲодиса натижасида том, цех биноси ва ускуналар қисман ёнган. Оловни мустақил ўчиришга уринган корхона ходимларидан бири бироз куйиш жароҳатини олган.\nҲодиса 12/08, 16:54\nҲодиса 09/08, 21:40\nМосквадаги ёнғинда икки ўзбек ҳалок бўлди\nҲодиса 08/08, 17:53\nФермернинг 15 бош қорамоли тириклай ёниб кетди (фото)


Жиззахда ёниб кетган юк автомобили ҳайдовчисига ёрдам кўрсатилди\nЖорий йилнинг 4 август куни соат 6.00да Жиззах вилояти Ш.Рашидов тумани “Халқобод” МФЙ ҳудудидан ўтувчи А-376 “Жиззах-Қўқон” автомобиль йўлининг 293 км.да Жиззах йўналишида ҳаракатланиб кетаётган, Самарқанд вилояти Тойлоқ туманида яшовчи фуқаро Р.Х.га тегишли ГАЗ-53 русумли юк автомобилида ёнғин келиб чиққан.\nФВВ маълумотида айтилишича, бу ҳақида хабарни шу ердан ўтаётган фуқаро “101” рақамига орқали етказган. Мазкур мурожаат юзасидан Жиззах вилояти Фавқулодда вазиятлар бошқармаси Жиззах шаҳар Ёнғин хавфсизлик бўлимининг ёнғин-қутқарув бўлинмаси зудлик билан воқеа жойига етиб боради.\nҚутқарувчилар ёнғин жойига етиб борганида, юк автомобилининг мотор ва кузов қисми аланга ичида қолганлиги, агар олов автомобилнинг бортига ўтса, газ баллонларининг портлаш хавфи мавжудлиги аниқланди. Қутқарувчиларнинг тезкор ҳаракатлари натижасида ёнғин қисқа муддатда бартараф этилди. Автомобиль ҳайдовчиси эса куйиш тан жароҳати билан Жиззах шаҳар тез тиббий ёрдам хизмати жонлантириш бўлимига ётқизилган.


Эртамиз давомчиларининг муносиб шарт-шароитларда ўқиб-ўрганиши, спорт билан шуғулланиши, касб-ҳунар эгаллаши, иқтидор ва маҳоратини намойиш қилиши, қисқача айтганда, ҳеч кимдан кам бўлмай камол топиши учун кенг имкониятлар яратилган. Ҳар йили болажонларимизнинг ёзги соғломлаштириш мавсумини юксак даражада ташкил этиш ва ўтказишга катта эътибор билан қаралаётгани ҳам ана шундай ғамхўрликнинг яна бир ифодасидир.\nТаъкидлаш лозимки, жорий йилда мамлакатимиздаги 1 минг 150 га яқин оромгоҳда ёзги таътилни ўтказиш учун қарийб 290 минг ўсмир қамраб олинади. Аҳамиятлиси, уларнинг ярмидан кўпи стационар шароитдаги 213 та ҳордиқ масканида соғломлаштирилади. Шунга мувофиқ, мавсумга қадар оромгоҳларнинг мавжуд шарт-шароитлари яхшиланиб, моддий-техник негизи мустаҳкамланди. Масалан, кейинги уч йилда 9 та оромгоҳ янгидан қурилган бўлса, 70 дан ортиғи реконструкция қилиниб, капитал таъмирланди.\nЎғил-қизларга бир олам қувонч ва завқ бағишлайдиган ушбу мавсум сўлим ҳамда хушҳаво манзиллари билан алоҳида ажралиб турадиган Тошкент вилоятида ҳам кўтаринки руҳда давом этмоқда.\nВилоят касаба уюшмалари ташкилотлари бирлашмаси кенгашидан маълум қилишларича, мавсум мобайнида табиат қўйнидаги 20 та болалар дам олиш масканида 14 минг 814 нафар ўғил-қиз соғломлаштирилса, халқ таълими тизимидаги ўқув муассасаларида ташкил этилган кундузги оромгоҳлар 17 минг 500 ўқувчини қамраб олади.\n— Оромгоҳга борган ҳар бир боланинг қисқа фурсатда ҳам жисмонан, ҳам ақлан янада чиниқишига эришишимиз муҳим аҳамиятга эга, — дейди бирлашма раиси вазифасини бажарувчи Г. Тўхтаева. — Шу билан бирга, табиат қучоғида ўтган дамлар кичкинтойлар ёдида узоқ муҳрланиб қолиши лозим. Бунинг учун мавсумга жалб этилган ҳар бир мутасадди ўз ишига катта масъулият билан ёндашиши зарур. Шундан келиб чиққан ҳолда, биринчи галда, болаларнинг овқатланиш рациони, уларнинг саломатлигини кечаю кундуз назорат қилиш масалаларига алоҳида эътибор қаратилаяпти. Хусусан, оромгоҳларда таомномалар таркиби бойитилди, табиий ва шифобахш хусусиятга эга шарбат ҳамда фиточойларни тайёрлаб бориш йўлга қўйилди. Бундан ташқари, бепул тиббий хизмат кўрсатиш хоналари ташкил қилиниб, улар зарур дори-дармон воситалари билан таъминланди.\nҲар йили вилоятдаги бир нечта оромгоҳларда Оролбўйидан келган болажонларнинг мазмунли ҳордиқ чиқаришларини ташкил этиш эзгу анъанага айланган. Бу мавсумда ҳам Хоразм вилоятилик 1250 нафар ўғил-қиз ёзги таътилни пойтахт вилоятининг бетакрор табиатидан баҳра олиб ўтказади. Бунинг учун аввалдан етарли тайёргарлик кўрилиб, барча шароит муҳайё қилинган. Айни кунларда Паркент ва Ўрта Чирчиқ туманларидаги “Бойчечак” ҳамда “Меҳржон” оромгоҳлари мамлакатимиз шимолий ҳудудларидан ташриф буюрган 400 нафар кичкинтойга ўз бағрини очган.\nБўстонлиқ туманининг Чимён қишлоғидаги “Қуёшли” оромгоҳи нафақат пойтахтлик, балки юртимизнинг турли минтақаларидаги болажонларнинг севимли масканига айланган. Боиси, бу ерда ҳар йили ёзда мамлакатимиз вилоятларидан энг зукко ва билимга чанқоқ болажонлар меҳмон бўлишади. Ўзбекистон Касаба уюшмалари Федерацияси Кенгаши ташаббуси билан амалга оширилаётган мазкур лойиҳага кўра, бу маскан турли фанлар бўйича ўтказилган мусобақаларда ғолиб чиққан 500 нафар ўқувчи учун интеллектуал ривожлантириш оромгоҳи вазифасини ўтайди.\n— Бундан ташқари, мавсум давомида оромгоҳимизда тегишли йўлланмалар асосида 1,5 минг нафар кичкинтой ҳордиқ олиб, ўз саломатлигини тиклаб қайтади, — дейди муассаса раҳбари Й. Раҳимжонов. — Бу йил ҳам мавсумни пухта ҳозирлик билан бошладик. Айни пайтда болажонларимизнинг интеллектуал қобилиятини юксалтиришга қаратилган турфа маънавий-маърифий йўналишдаги тадбирларни тизимли равишда ўтказиб бораяпмиз. Кўркам боғ-роғлар, кўнгилочар хиёбон, спорт майдончалари, сузиш ҳавзалари, шунингдек, маънавият ва маърифат, компьютер хоналари дам олувчилар ихтиёрида.\nДарҳақиқат, муқим шароитдаги ҳордиқ масканларидаги тадбирлар мавсумга алоҳида шукуҳ ва жозиба бағишлаши, шубҳасиз. Шу кунларда вилоятдаги ана шундай муассасаларда дам олаётган болажонлар аввалдан ишлаб чиқилган дастурга мувофиқ, кўплаб бадиий-мусиқий томошалар, қизиқарли ижодий учрашувларнинг гувоҳи ва иштирокчиси бўлишмоқда. Уларда санъат усталари, иқтидорли ижрочи ёшлар, таниқли олимлар, ёзувчи ва шоирлар қатнашаётир.\nБундай маърифий дастурлар кичкинтойлар дунёқарашини кенгайтириш, интеллектуал салоҳиятини бойитиш баробарида, мурғак дилларда ватанпарварлик, мардлик ва шижоат, меҳр-оқибат каби туйғуларнинг камол топишига хизмат қилаётгани билан, айниқса, аҳамиятлидир.\nМазкур рукндаги бошқа мақолалар: « Юрт равнақига дахлдорлик туйғуси\tМаданият маркази фойдаланишга топширилди »


ВИРУСЛИ ГЕПАТИТ А ЁКИ “САРИҚ” КАСАЛЛИГИ.\nby · Published 12.01.2019 · Updated 19.01.2019\nНАЗОКАТ, ёш она:\nЁшлигимда бундай касалликка чалинмаганман. Мен эрта турмушга чиқдим. Она бўлдим… Фарзандли ҳам бўлдим… Боламга яхши қарайман деб, ўзим болалик қилдим шекилли, қанча уринмай, бунинг уддасидан чиқишга қийналдим.\nВақтлар ўтарди. Ўзимда холсизликнинг кун сайин кучаяётганини сезиб борардим. Тонгларнинг бирида кўнглим айниб, қайт қилдим. Кўзгуга боқсам, кўзим сарғайиб кетганди. Пешобим ҳам қизғиш рангда эди. Қўрқдим.\nДарҳол вилоят юқумли касалликлар шифохонасида текширувдан ўтдим. Ташҳислар Гепатит А эканлигини тасдиқлади. Бунга қарши ҳамон курашиб яшаяпман.\nМен ўзимдан ҳам кўра, фарзандимга ачинаман. Норасида ҳали она сутига тўйиб улгурмасданоқ, маҳрум бўлди. Энди у сутчиларнинг сув аралаштирилган, сепараторда ёғи ажратилган сигир сутини ичиб кун ўтказишга маҳкум.\nНачора. Балки тақдир ҳукмидир. Лекин, тақдирни айбламайман. Чунки, Яратган эгам ақл-идрок бериб қўйган. Ўзимни эҳтиёт қилолмаганлигим туфайли шу кўргулик бошимга тушди, деб ўйлайман.\nАзиз опа-сингиллар! Саломатлик ўз қўлимизда. Уни асраб-авайланг.


ЭНГ НАМУНАЛИ БОШЛАНҒИЧ ТАШКИЛОТ АНИҚЛАНДИ! – Ўзбекистон кимё ва фармацевтика саноати ходимлари касаба уюшмаси\n“Энг намунали бошланғич ташкилот” кўрик-танловининг тармоқ республика босқичи бўлиб ўтди.\nАйни пайтда тармоқ тизимида 150 дан ортиқ бошланғич касаба уюшмаси ташкилоти фаолият кўрсатмоқда. Улар жойларда жамоа шартномаларининг бажарилиши, ишчи-ходимларнинг ижтимоий манфаатларини таъминлаш борасида ташкилий тадбирларни амалга ошириб келмоқда.\n2011 йилдан буён ҳар икки йилда бир ўтказиб келинаётган танлов ташкилотларнинг ижтимоий-иқтисодий мавқеини янада ошириш, илғор тажрибаларини қўллаб-қувватлаш, самарали фаолият юритиши учун зарур шароитлар яратишга хизмат қилмоқда. 2015 йилдан бошлаб танлов тартиби янада такомиллаштирилди. Яъни, совриндорлар касаба уюшма аъзолари сони 100 нафаргача бўлган ва 100 дан ортиқ аъзоларни қамраб олган бошланғич ташкилотлар ўртасида алоҳида аниқланди.\nКўрик-танловнинг тармоқ республика босқичига тақдим этилган ҳужжатлар Республика Кенгаши комиссияси томонидан Федерация Кенгашининг Низоми ва баҳолаш мезонлари асосида таҳлил қилиниб, бошланғич ташкилотлар фаолияти ўрганилди ва ғолиблар аниқланди.\n“Maxam-Chirchiq” акциядорлик жамияти касаба уюшмаси қўмитаси “Энг намунали бошланғич ташкилот” деб топилди.\nТармоқ республика босқичида ғолиб деб эътироф этилган “Maxam-Chirchiq” акциядорлик жамияти касаба уюшмаси қўмитасига танловнинг Республика финал босқичида иштирок этиш учун йўлланма берилди.\n“Касаба уюшмалари тўғрисида”ги Қонун лойиҳаси муҳокамаси давом этмоқда\n26.08.2019 27.08.2019 kimyo


ИНСОН ҲУҚУҚЛАРИ ҲИМОЯЧИСИ - Ўзбекистон овози газетаси\nАждодларимизнинг асрий армонлари, халқимизнинг эркин ҳаёт, фаровон жамият ва адолатли давлат барпо этишдек эзгу тилаклари, келажак авлодларга озод ва обод Ватан қолдириш, уларнинг бахтини, камолини кўришдек орзу-ҳаваслари Конституциямизда ўз аксини топди.\nБош Қомусимизни ҳаяжон билан ўрганар эканмиз, унда муқаддас неъматлар орасида энг улуғи — инсон деган, фикр илгари сурилганини, фуқароларнинг ҳуқуқ ва бурчлари бир-бирига уйғунлаштирилганини яққол кўришимиз мумкин. Зеро, бахтимиз қомусида жамиятнинг барча жабҳалари қамраб олинган. Унда таъкидланганидек, республикамизда бошқа миллат ва элатларнинг тиллари, урф-одатлари ва анъаналарини ҳурмат қилиш таъминланади, уларнинг ривожланиши учун шароит яратилади. Ўзбекистон Республикасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, тили, дини, ижтимоий келиб чиқиши, эътиқоди, шахсий ва ижтимоий мавқеидан қатъи назар, қонун олдида тенг. Фуқароларнинг Конституция ва қонунларда мустаҳкамлаб қўйилган ҳуқуқ ва эркинликлари таъминланади.\nДавлат ва жамият етим болаларни ва ота-оналарининг васийлигидан маҳрум бўлган болаларни боқиш, тарбиялаш ва ўқитишни таъминлайди, болаларга бағишланган хайрия фаолиятларни рағбатлантиради. Фарзандлар ота-оналарнинг насл-насабидан ва фуқаролик ҳолатидан қатъи назар, қонун олдида тенгдирлар. Оналик ва болалик давлат томонидан муҳофаза қилинади.\nҚомусимизда меҳнатга лаёқатли фарзандлар улғайиб вояга етгач, ўз ота-оналари ҳақида ғамхўрлик қилишга мажбур эканликлари қайд этилган. Бундан ташқари, Конституцияда фуқароларнинг аҳиллиги, халқимизга хос одамийлик, умуминсоний қадриятларга ҳурмат каби фазилатлар ўз аксини топган.\nХулоса қилиб айтганда, Бош Қомусимиз халқимиз хоҳиш-иродасини ифодаловчи, инсон манфаатларини кўзловчи тенгсиз ҳуқуқий ҳужжат, барча орзу-умидларимизни рўёбга чиқарувчи асосий манбадир. Ўтган йилларга разм солиб, фикрлайдиган бўлсак, Конституциямизда белгиланган ғоялар ҳаётда ўз ифодасини топмоқда.\nФарғона шаҳар 3-сонли давлат нотариал идораси нотариуси.


Ўзбекистон Республикаси Адлия вазирлиги - Ўзбекистон Адлия вазирлиги делегацияси Беларусь адлия органлари фаолияти билан танишди\n15:43:58 (GMT +5), Дш, 16 дек 2019\nАввал хабар қилинганидек, адлия вазири Русланбек Давлетов бошчилигидаги Ўзбекистон Республикаси Адлия вазирлиги делегацияси амалий ташриф билан Беларусь пойтахти Минск шаҳрида бўлиб турибди.\nТашриф доирасида жорий йилнинг 26 ноябрь куни мамлакатимиз делегацияси Беларусь нотариал палатасининг Кўп функцияли маркази, Минск вилояти нотариал палатаси, Минск вилояти Адлия бош бошқармаси ва Фрунзе тумани “ягона дарча” хизматига ташриф буюрди.\nБеларусь нотариал палатасининг Кўп функцияли марказида палата раисининг ўринбосари Т. Делендик мамлакат нотариати соҳасида амалга оширилаётган сўнгги ислоҳотлар, палата ва унинг ҳудудий органларининг нотариуслар фаолиятини мониторинг қилиш ва ташкил қилишдаги роли ҳақида маълумот берди. Шунингдек, делегация Беларусь нотариал палатасининг Кўп функцияли маркази ва Минск вилояти нотариал палатаси тасарруфидаги нотариал архивлар фаолияти билан яқиндан танишди.\nМинск вилояти Адлия бош бошқармасида Ўзбекистон Адлия вазирлиги делегацияси ҳудудий адлия органлари фаолияти, уларнинг жойлардаги давлат ҳокимияти органлари билан ўзаро алоқа механизмлари билан танишди.\nМинскнинг Фрунзе туманидаги “ягона дарча” хизматига ташриф чоғида вазирлик вакиллари иш жараёни, шунингдек мамлакатда давлат хизматлари кўрсатиш тизимини ривожлантиришнинг ўзига хос жиҳатларини кўздан кечирди. Ташриф чоғида Ўзбекистон томони мамлакатимизнинг давлат хизматлари кўрсатиш тизимини ривожлантириш соҳасидаги муваффақиятли тажрибаси билан ўртоқлашди.\nЭслатиб ўтамиз, 27 ноябрь куни Ўзбекистон делегацияси Мустақил Давлатлар Ҳамдўстлигига аъзо давлатлар Адлия вазирлари кенгашининг 14-йиғилишида иштирок этади.


BBC Uzbek - Dunyo - Ливия исёнкорлари Триполи томон илгарилашмоқда\nСўнгги янгиланиш 21 август 2011 - 09:32 GMT\nЛивия исёнкорлари Триполи томон илгарилашмоқда\nЛивия исёнкорлари шанба кунги ютуқларини мустаҳкамлашаётгани, пойтахт Триполига уч жабҳадан кириб боришаётгани айтилади. Триполида ўтган тун бўйи қақшатқич отишмалар кечгани ва якшанба куни эрталаб қатор портлашлар юз бергани хабар қилинади.\nБи-би-си мухбирига кўра, шанба куни Завия назоратини қўлга киритиган исёнкорлар ҳозир Триполи йўлида жойлашган Жаддаям шаҳарчасини олишган.\nХабарларга кўра, исёнкорлар яна икки жабҳадан илгарилашмоқда.\nУлар шунингдек, Триполи шарқидан 160 чақирим узоқдаги Злитан шаҳрини қўлга киритганлар. Улар жануб томондан ҳам олға боришмоқда. НАТО қирувчи учоқлари денгизга чиқиш йўлларини назорат қилишаётгани айтилади.\nИсёнкорлар расмийси Триполидаги тарафдорлари бош кўтаришаётганини айтган.\nҚаддофий: 'Триполига ҳужум қилганлар тор-мор этилди'\nПолковник Қаддофий ҳужумчилар "йўқ қилинди" деганидан бир неча соат ўтиб, Ливия пойтахти Триполида яна қатор портлашлар юз берган.\nИсёнкорлар ўз асосий нишонлари томон уч жабҳада илгарилаётганлари хабар қилинади.\nАввалроқ, Муаммар Қаддофий ўз тарафдорлари ҳужумчиларни йўқ қилишганини айтган.\nЎзининг аудиомурожаатида Полковник Қаддофий шаҳар аҳолиси душманни қувиб чиқарганларини мушаклар отиб тантана қилаётганини айтган.\nУнинг ўғли Сайф ал-Ислом телевидиниедан кўриниш берган. Ўз нутқида Сайф ал-Ислом "қарши туриш...ва ғалаба қозониш"га онт ичган.\nЯкшанба куни эрталаб Ливия пойтахти Триполида тўртта йирик портлашлар юз бергани ва ортидан бошланган отишмалар бир неча соат давом этгани ҳақида хабарлар келганди.\nТриполидаги Би-би-си мухбири ҳам пойтахт шимоли ва шарқидаги ҳудудларда норозилик чиқишлари бошлангани ҳақида хабар қилади.\nАммо, Қаддофийга содиқ кучлар Брегадаги нефт бандаргоҳида қаттиқ туришибди. Исёнкорлар ўзлари ҳам ушбу шарқий шаҳарчанинг саноат ҳудудидан қақшатқич бомбардимонлар остида чекинишганини тасдиқлашган.\nТриполида отишмалар бир неча соат давом этиши ортидан Полковник Муаммар Қаддофий ўз тарафдорлари ҳужумчиларни йўқ қилишганини айтган. Қаддофий жаноблари исёнкорларни "каламушлар" деб атаган.\n"Хайрли кеч ва сизларни бугун тунда атрофга тарқалган ва одамлар билан тўқнашган каламушлар қолдиқлари йўқ қилингани билан табриклаймиз. Сизлар хурсанд эканлигингизни биламан ва мен Яшил Майдонда мушаквозликни кўрдим. Ҳаво ҳужумлари бўлаётганидан бохабарман, аммо мушакбозлик овозлари ҳаво бомба ҳужумлариникидан баландроқ", деб айтган Муаммар Қаддофий\nПолковник Қаддофий исёнкорларни Исломга хиёнат қилишда айблаган.\n"Улар шаҳарларимизни бомбалаётган ва болаларимизни ўлдираётган учоқларни олқишлайдилар, қаерга кетяпсиз? Жаҳаннам оловига, сиз сотқинлар нима қолдираяпсиз? Сиз ифлос одамлар масжидларга бориб, уларни ифлос қиляпсиз", дейди Муаммар Қаддофий ўз нутқида.\nУнинг ўғли Сайф ал-Ислом эса, телевизион орқали пайдо бўлган ва таслим бўлмасликларини таъкидлаган.\n"Таслим бўлиш ё-да, оқ байроқ биронким гапириши керак бўлган масала эмас. Бу рад этилади, чунки бу Муаммар Қаддофий ёки Сайф ал-Исломнинг қарори эмас, балки Ливия халқининг қарори", деб айтган Сайф ал-Ислом.\nСайф ал-Ислом Полковник Қаддофий ва унинг кучлари мағлубият қаршисида эканига оид даъволарни ёлғон дея инкор қилади.\n"Биз ўзимизни ғолиб дея, мавқеъимизни мустаҳкам дея кўрамиз", дея таъкидлайди Қаддофийнинг ўғли Сайф ал-Ислом ўз нутқида.


Салафийлик ҳаракати ўзларини салафи солиҳларга эргашаётганликларини даъво қилувчи ҳаракат сифатида тахминан 4-ҳижрий асрда юзага келган. Улар ана ўша даврда ашъарийлар билан қарама-қарши бўлишган. Ашъарий ва мотурийдий мазҳабларини бир қанча масаларда, хусусан, Аллоҳнинг сифатларини таъвил қилишлида айблашади. Улар Аҳмад ибн Ҳанбалга эргашганликларини даъво қилишсада, ўша даврда ҳанбалийлар томонидан танқидга олинган.\nВИИ-ҳижрий асрга келиб Аҳмад ибн Таймия фаолиятидан сўнг салафийлик ҳаракати назарий жиҳатдан ривож топди. Бугунги кун салафийлари Аҳмад ибн Ҳанбал, Ибни Ҳазм, Ибни Таймия, Ибн Қайюм ал-Жавзий, Муҳаммад ибн Али аш-Шафконий, Аҳмад Шокир каби қадимги уламоларни ўзларига йўлбошчи деб билишади. Замондош уламолардан Абдулазиз ибн Абдуллоҳ, Абдулазиз ибн Боз, Носириддин Албоний, Муҳаммад Ийд ал-Аббосий каби олимлари мавжуд.\nСалафийлар ақидавий масалаларда ғулувга кетганлиги боис, аҳли суннс ақидаларига зид бўлган бир қанча фикрларни айтишган.. Улар сўфийлик тариқатларини танқид қилишади. Ибн Таймийя бир қанча масалаларда аҳли сунна уламолари ижмосига зид фикрларни билдирган. Жумладан:\n- У Қуръони карим Аллоҳнинг каломи ва у махлуқ эмас, лекин Қуръон қадим ҳам эмас, дейди.\n- У дўзахни абадий эмаслигини айтганлиги ҳақида ривоятлар мавжуд.\nИбни Таймия ва унинг издошлари Қуръон ва ҳадисда келган Аллоҳ таолонинг сифатларини қандай бўлса шундай тушуниш керак дейди. Масалан, дунё осмонига ёки булутлар устига Аллоҳ таолони тушишини шундайлигича тушуниш керак дейишади ва унга маконни собит қилишади. Аллоҳ таоло эса, маконлардан беҳожат зотдир.


Иншолар танловида қатнашиб, ноутбук, планшет ва...\n14.03.2018 17:00 1 8914\nРеспублика мактаб ўқувчилари ўртасида «Мен ёш истеъмолчиман» мавзусидаги республика иншолар танлови ўтказилади. Бу ҳақда «Xabar.uz»га Ўзбекистон истеъмолчилар ҳуқуқларини ҳимоя қилиш жамиятлари федерацияси ахборот хизмати хабар берди.\nТанлов жорий йилнинг 15 март — 15 апрель кунлари уч босқичда бўлиб ўтади. Танловни ўтказишдан Ўзбекистон истеъмолчилар ҳуқуқларини ҳимоя қилиш ижтимоий ҳаракатини ҳар томонлама ривожлантириш орқали аҳолининг айниқа ёшларнинг истеъмол маданияти ва ҳуқуқий саводхонлигини ошириш, улар ўртасида истеъмолчилар ҳуқуқларини ҳимоя қилишга доир қонун ҳужжатлари тарғиботини тизимли олиб бориш, шунингдек ёшларнинг истеъмолчи сифатида билим ва кўникмаларини ошириш, энг зукко ва иқтидорли истеъмолчиларни аниқлаш ва рағбатлантириш кўзланган.\nТанловда исталган ёшдаги мактаб ўқувчилари қатнашишлари мумкин. Кўрик-танлов уч босқичда ўтказилади. Туман (шаҳар) босқичи 2018 йилнинг 15 мартидан 24 мартигача ўтказилиб, унда I, II ҳамда III ўринни қўлга киритган иштирокчилар кўрик-танловнинг ҳудудий босқичида қатнашишади. 2018 йилнинг 26—31-март кунлари бўлиб ўтадиган ҳудудий босқичда 1—2-ўринни эгаллаган кўрик-танлов иштирокчиларининг иншолари танловнинг республика босқичига тавсия этилади. Республика босқичи эса 2018 йил апрель ойининг биринчи ўн кунлигида ташкиллаштирилади.\nИншолар 100 балли мезонда баҳоланади. Ижодий ишлар қўлёзма шаклида, ўзбек ёки рус тилида ёзилиши, танланган мавзу ҳаётий, содда мисоллар билан аниқ ва мантиқли ёритилиши керак. Кўчирмачилик (плиагиат) ҳолатлари аниқланган иншоларнинг муаллифи танловдан четлатилади.\n— мактаб ўқувчиси бўлиши (синфи чегараланмаган);\n— иншони ўзи мустақил ёзиши;\n— иншога шахсини тасдиқловчи ҳужжат (туғилганлик ҳақидаги гувоҳнома ёки паспорт нусхаси), ўқиш жойидан маълумотнома, икки дона рангли фотосурат тақдим қилиниши лозим.\nТанловга оид бошқа маълумотлар билан Ўзбекистон истеъмолчилар ҳуқуқларини ҳимоя қилиш жамиятлари федерацияси расмий сайтидан танишишингиз мумкин.\nтанлов федерация истеъмолчи иншолар танлови


Иқлим  Бош саҳифа\n«Яшил макон» умуммиллий лойиҳаси\nКуч – ҳамжиҳатлик ва бирдамликда!\nДарахт экишдек эзгу ишга бел боғлаган халқимиз бугун бир мақсад йўлида бирлашди. Сирдарёда ҳам ҳудуд экологик ҳолати, тупроқнинг таркиби, суғориш тизимини инобатга олган ҳолда кўчат экиш акцияси ўтказилмоқда. Дарахт кўчатларини сув билан таъминлаш ва парваришлаш чоралари кўрилмоқда. Cуғориш тизимидаги носозликлар бартараф этилиб, янгилари қурилмоқда.\nСирдарё вилояти Экология ва атроф муҳитни муҳофаза қилиш бошқармаси ходимлари томонидан «Яшил макон» умуммиллий лойиҳаси доирасида амалга оширилаётган ишлар назоратга олиниб, кўчатларни экиш жараёни, суғориш тизими мавжудлиги ва ҳар бир ҳудуднинг иқлимига мос дарахт кўчатлар экилишига алоҳида эътибор қаратилмокда.\nВилоятда 2021 йил куз ва 2022 йил баҳор мавсумида жами 14 млн. 96 минг дона манзарали, мевали дарахт ва бута кўчатларини экиш режалаштирилган. Шундан, кузги мавсумда 5 млн. 286 минг дона ва баҳор мавсумида 8 млн. 810 минг дона кўчат экилади. 15 ноябрь ҳолатига кўра, вилоятда жами 1 миллион 330 минг 900 туп манзарали дарахт кўчатлари экилди. Жумладан, Боёвут туманида 239 минг, Гулистон туманида 138 мингдан ортиқ, Мирзаобод туманида 108 минг 500 туп, Оқолтин туманида 236 минг туп кўчат ерга ўтқазилди.\nГулистон шаҳар 2-мавзе «Сайқал» маҳалла фуқаролар йиғини ҳудудида «Дўстлик» Канали бўйида вилоят Экология ва атроф муҳитни муҳофаза қилиш бошқармаси, Санитар тозалаш маркази, «Тоза ҳудуд» корхонаси ҳамда Ободонлаштириш бошқармаси ходимлари биргаликда ҳашар ташкил этишди. Ҳашарда 13 турдаги жами 680 туп дарахт кўчатлари экилди. Боёвут тумани «Ғалаба» сувдан фойдаланувчилар уюшмаси ҳудудидан ўтган темир йўл бўйига эса минг туп кўчат экилди.\n«Яшил макон» умуммиллий лойиҳаси доирасида дарахт экиш бўйича «долзарб 40 кунлик» акциясида Сардоба тумани фаоллари, турли ташкилот ва корхона мутасаддилари, ходимлари ҳамда фуқаролар биргаликда туманда 246 минг 600 туп дарахт ва бута кўчатларини экишди. Бу 2020 йил оғир талофат кўрган туман ҳудудини обод қилиш, боғларни кўпайтириш ва экотизимини яхшилашда муҳим омилдир.\nНаманганни яшил диёрга айлантирамиз!\nГуллар шаҳри дея эътироф этиладиган гўзал Наманганда ҳам «Яшил макон» умуммиллий лойиҳасини амалга ошириш доирасида кўчат экиш ишлари давом этмоқда. Хусусан, Наманган туманидаги «Етти булоқ» истироҳат боғига туман «Маҳалла» хайрия жамоат фонди, Маҳалла ва оилани қўллаб-қуватлаш бўлими, кексалар, ёшлар билан бирга турли ташкилот ва корхона ташаббускорлари томонидан павловния, каталпа, каштан каби тўрт минг тупга яқин дарахт кўчатлари экилди.\nАкция доирасида Наманган вилоятида жами 15 миллион туп манзарали ва фойдали кўчат экиш режалаштирилган. Режани амалга ошириш учун барча туман ва шаҳарлар қатори Норин туманидаги Қўрғонча қишлоғида ариқ қирғоқлари тозаланиб, минглаб тут дарахтлар ўтқазилмоқда.\nЯнгиқўрғон тумани Жўра Охунов массивида вилояти ҳокими Ш.Абдураззоқов, туман ва вилоят ташкилотлари ҳамда кўнгилли фуқаролар иштирокида беш минг тупдан зиёд манзарали ва мевали дарахт ҳамда бута кўчатлари экилди.\nМевали ва манзарали дарахт кўчатларини экиш орқали таълим муассасаларини янада обод ва кўркам даргоҳларга айлантириш борасидаги «долзарб 40 кунлик» доирасидаги тадбирлар Чуст туманидаги умумтаълим мактабларида қизғин тус олди. Вилоят Халқ таълими бошқармаси, тумандаги секторлар раҳбарлари, туман ҳокими Бекзод Ҳамдамов ва бошқа масъуллар мактабларда бўлиб, «Яшил макон» умуммиллий лойиҳаси доирасидаги тадбирларда фаол иштирок этмоқда.\nТумандаги 6, 52, 75, 58, 34 ҳамда 48-мактабларда 400 тупга яқин мевали ва манзарали дарахтлар кўчатлари экилиб, мафтункор ва кўркам яшил ҳудудлар барпо этиш ҳаракати давом эттирилмоқда. Акция доирасида тумандаги барча умумтаълим мактабларида жами беш минг туп мевали ва манзарали кўчатлар, гуллар экиш режалаштирилган.\nУчқўрғон туманидаги 3, 8, 30, 38, 44-умумтаълим мактабларида эса 15 туп павловния, 10 туп каштан, 120 туп бодом ҳамда 100 туп қора ғайноли кўчатлари экилиб, илм масканларида ўзига хос мўъжазгина боғ бунёд қилинди.\nМингбулоқ туманидаги «Дўстлик» истироҳат боғининг 3 гектарлик майдонида ташкил этилган ҳашарда тўрт мингдан ортиқ кўчат экилди. Ҳашарда мингбулоқликлардан ташқари вилоятдаги ташкилот, корхона ва муассасалар раҳбарлари ҳам ҳозир бўлишди, нуронийлар эса юртимиз тинчлиги, халқимиз фаровонлиги, шу сингари боғ-роғлар кўпайишини тилаб, дуога қўл очди.\nМаълумот ўрнида таъкидлаш жоизки, Наманган вилоятида 2021 йил куз ва 2022 йил баҳор мавсумларида 1 млн. 233 минг туп каштан, лола дарахти, оқ қайин, эман, япон сафораси, шумтол, қайрағоч, павловния, терак ва бошқа манзарали, мевали дарахтлар, бута кўчатлари экиш режалаштирилган.\nМасъулият барчанинг зиммасида\nЖиззах – ҳам тоғ, ҳам чўл ва бетакрор кўлларни ўз бағрига олган ўзига хос иқлимига, экотизимига эга вилоят. Фориш тумани эса вилоятнинг энг катта тумани бўлиши билан бирга, асосан чўл ҳудудида жойлашган.\nШу нуқтаи назардан туман ҳудудида яшил майдонларни барпо этиш айни тумандаги экологик муаммоларни бартараф этишда муҳим омиллардан бири бўлади. Шу боисдан Фориш тумани ҳудудидаги марказий кўча ёқасига туман ҳокимлиги, экология ва атроф муҳитни муҳофаза қилиш соҳасидаги назорат бўйича Фориш туман экология инспекцияси ва бошқа ҳамкор ташкилотлар иштирокида дарахт экиш ишлари ташкил этилди.\nДарахт экиш яхши албатта. Бироқ бунинг техникасини билиш, қачон ва қаерга қандай дарахт ўтқазишни англаш, боз устига ниҳолларни вақтида парваришлаш ундан-да машаққатли ва муҳим жараёндир. Шу боисдан Мирзачўл туманидаги «Мирзачўл» сувдан фойдаланувчилар уюшмасида дарахт кўчатларини экишнинг агротехник қоидаларига бағишланган семинар бўлиб ўтди. Семинарга тумандаги корхона ва ташкилотлар, фермер хўжаликларининг дарахт экишга масъул бўлган ходимлари иштирок этишди.\nЗомин туман «Ғаллакор» қишлоқ фуқаролар йиғинида жойлашган сув оқова корхонаси ишчи-ходимлари томонидан 200 туп мевали дарахт ва яна 200 туп узум кўчатлари экилган бўлса, вилоятнинг Бахмал туманидаги 33-мактаб ва Фориш туманидаги 72, 73, 43-мактаблар ҳудудига туман экология инспекторлари назорати остида ёнғоқ, беҳи, олма каби мевали дарахтлар ҳамда каштан ва қайрағоч кўчатлари ўтқазилди.\nБундан ташқари Дўстлик туманида автомобиль йўли ёқасига яна минг тупга яқин мевали ҳамда манзарали дарахт кўчатлари экилди.\nПрезидентимиз ташаббуси билан «долзарб 40 кунлик» бошланганига ҳам 15 кундан ошди. Шу муддат оралиғида кўплаб ҳудудларга манзарали ва мевали дарахт кўчатлари экилди. Аммо бу эзгу ишга масъулиятсизлик билан қараб, дарахт экишнинг агротехник қоидаларига амал қилмаётган, лоқайдлик билан ёндашаётган ташкилотлар ҳам учраб турибди. Шу боис Жиззахда бу борада алоҳида назорат-текширув ҳам ўтказилмоқда.\nФориш тумани экология инспекцияси ходимлари томонидан дарахт экиш тадбирларини назорат қилиш жараёнида тумандаги «Оқтом» маҳалла фуқаролар йиғини ҳудудидаги йўл ёқасига туман «Автойўл» бўлими ва «Нурота» давлат қўриқхонаси ишчи-ходимлари томонидан манзарали кўчатлар учун тайёрланган ҳандақлар талабга жавоб бермаслиги аниқланди. Туман инспекцияси томонидан мазкур ташкилот раҳбарларига тушунтириш ишлари олиб борилди.\n🕔17:00, 02.12.2021 ✔35\nҚишлоқ хўжалиги ерларини ижарага бериш, мева-сабзавотчилик кластерлари ва томорқа хўжаликлари фаолиятини янада ривожлантириш\n🕔10:12, 26.11.2021 ✔45\nЖорий йил 1 декабрдан Қишлоқ хўжалиги жамғармаси томонидан мева-сабзавот етиштирувчиларни имтиёзли кредитлаш йўлга қўйилади.\nШаҳарларга «яшил камар»лар зарур\n🕔10:01, 26.11.2021 ✔38\nЯқиндагина мамлакатимизнинг баъзи ҳудудларида кузатилган чанг-қум бўронларига ҳар замонда кузатиладиган шунчаки табиат ҳодисаси сифатида қараб бўлмайди. Унинг сабаблари кўп. Айниқса, йирик мегаполис ҳисобланган Тошкент каби шаҳарларга салбий таъсирини анча-мунча таҳлиллардан ўтказиш зарур.\n✔ 45 🕔 10:12, 26.11.2021\n✔ 38 🕔 10:01, 26.11.2021\nНима учун томчилатиб суғориш самарали ҳисобланади?\nКатта майдонни суғориш учун нисбатан кам сув ишлатиш мумкин, чунки сув йўқотишсиз сарфланади.\n✔ 40 🕔 10:00, 26.11.2021\nЖиззах табиатига фақат сўлим боғлар ярашади\nЮртимиз бўйлаб давом этаётган дарахт экиш тадбирлари ҳар бир вилоятни қамраб олди. Ҳудудларда аллақачон минглаб ниҳоллар экилди, келгусида уларнинг баравж ўсиши учун зарур шароитлар яратилди.\n✔ 55 🕔 10:18, 22.11.2021


ИнтерФУТБОЛ :: Давра якунидаги ёруғлик\nДавра якунидаги ёруғлик\nМиллий чемпионатимиз элитасида биринчи давра якунланди. Ҳаттоки, иккинчи оралиқ ўйинлари ҳам бирдан бошланиб кетди.\nКелинг, бугун охирги турлар доирасидаги баъзи баҳсларга эътибор қаратамиз. Бир ҳафта муқаддам ўз майдонида «Қўқон-1912» билан баҳсда дуранг натижага кўнган «Пахтакор» Қаршида бутун борлиғини ғалабага йўналтирди.\nТаъкидлаш жоизки, учрашувнинг иккинчи бўлимида «шерлар» ҳақиқатан ҳам, номларига муносиб ўйин намойиш этишди.\nАйни шу жиҳат «Пахтакор» мураббийлар штаби 10-11-турлардан ўрин олган учрашувларга нисбатан икки хил ёндашганини тасдиқлади. Аёнки, пойтахтликлар иккинчи давра якунига кўра, «Насаф»нинг кучли олтиликдан жой олишига кўпроқ ишонишмоқда.\nНазаримизда, улар «Қўқон-1912»да бундай потенциални кўришмаган. Акс ҳолда, жамоа ўз майдонида, қолаверса, мухлислари кўзи ўнгида водийликларни бир амаллаб бўлсада, енгарди. «Локомотив»га қарши кечган қийин баҳсда эса «шерлар» асосан очко йўқотмасликни ўйлашди.\nАниқроғи, бир очколик бўлиш ҳар икки томонни қаноатлантирди. Тўғри, ўша баҳсда «Локомотив» ҳам, «Пахтакор» ҳам ғалаба қозонишни, гол уришни жуда-жуда истади.\nЛекин кутилмаганда тўп ўтказиб юбориш ва ютқазиш хавфи томонларни ўйин якунига қадар ҳушёрликда ушлаб турди.\nБошқача айтганда, ҳал қилувчи даврага қадар бир «олтин очко»га эга чиқиш жамоалар учун пинҳона истак эди...\nХуллас, «Пахтакор» шундай кайфият ва ўзига хос истиқбол тасаввури билан Қаршига борди. «Қўқон-1912» билан баҳсда бой берилган икки очкога у қадар ачинмай, «Насаф» майдонидан гўё 3 «олтин очко» билан қайтди. Албатта, истиқбол позициясини ҳар бир мураббий ўзича танлайди ва якунда унинг ишига шу қараши самараси юзасидан баҳо берилади.\nҲозирча наинки Шота Арвеладзе, балки Илҳом Мўминжоновда ҳам қисман бундай кайфият ҳукмрон. Балки шунинг учундир «Навбаҳор» мухлислари Жиззахдаги ғаройиб натижани тез эсдан чиқаришди. Тушунамиз, мураббийлар ҳам, футболчилар ҳам бу каби иддаоларни ҳеч қачон очиқ-ойдин тан олишмайди.\n«Ҳар бир учрашувда мухлислар ҳурмати ғалаба учун майдонга тушамиз, бироқ тўп думалоқ, майдон текис, тасодифлар ва кутилмаган мағлубиятлар футболнинг бир қисми», дейишади улар тортинмай, ҳеч бир иккиланмай.\nХалқимиз эса «Тешик қулоқ эшитмай қолмайди», дейди рўй берган воқеаларнинг буткул яшириш мумкин эмаслигини назарда тутиб. Икки-уч киши билган сир ҳеч ҳам сир бўлиб қолмайди бу дунёда.\nБарибир, кимдир қачондир оғзидан гуллайди вақтлар ўтгач. «Қизғин баҳсларга бой кечди» қабилида таърифланадиган айрим ўйинлар аслида қойилмақом «спектакль» тарзида ўтказилгани кейинчалик беихтиёр айтиб қўйилган ҳолатлар мавжуд бу ҳаётда. Юзаки қараганда, ўша гап-сўзларнинг бугунги воқеликка ҳеч бир алоқаси йўқдек.\nОрадан қанча сувлар оқиб ўтган ахир. Шундай экан, эски ишларни қўзғашдан нима фойда? Бу саволнинг жавобини бугун жамиятимизда рўй бераётган ислоҳотлар ва ўзгаришлардан изламоқ даркор. Энди маълум бўлмоқдаки, биз яшаб турган жамият тараққиётини кўзга кўринмас коррупция сезилар даражада секинлаштирган.\nМана, асл ҳақиқатлар тикланмоқда, кўзбўямачиликлар фош этилиб, ҳаммаси ўз жойига тушмоқда. Футболимиз ҳам шундай аччиқ қисматни бошидан ўтказди.\nПрезидентимиз Осиё чемпиони бўлган ёш йигитларимизни қутлар экан, бу иллатларни баралла айтди ва футболимизни мусаффолаштириш лозимлигини таъкидлади. Табиийки, тез орада шунга яраша саъй-ҳаракатлар бошланди.\nҚисқаси, футболимиз ҳозир айни тикланиш, қайта ўнгланиш даврида. Сир эмаски, бу жараёнга ҳамма бирдан кўникиб кетолмайди. «Ўрганган кўнгил ўртанса қўймас» деган гаплар бежиз айтилмаган ота-боболаримиз томонидан. Биз юқорида тилга олган салбий ҳолатлар инерцияси ҳамон майдонларда кезиб юрганини мухлислар пичирлаб бир-бирларига етказишмоқда.\nФормат янгиланиши ва регламент ўзгариши аҳамиятсиздек баъзилар учун, гўё. Ҳозирча бу каби мулоҳазаларни фактлар асосида далиллаш қийин. Бошқача айтсак, ҳозирча фақат майдонларни тинглашимиз мумкин. Фақат майдонларгина бизни юпантиради.\nМуҳтарам мухлис! Ҳайрон бўлманг. Ҳа, майдонларнинг ҳам ҳасратини тинглашга тўғри келади гоҳо. Шундай майдонлар борки, уларнинг қуриб қақшаган қақроқ кўксига қулоқ тутсангиз, айрим учрашувлар ҳақида мураббий ва мутахассислар билдирган муносабатлардан мутлақо фарқли сўзларни эшитасиз.\nБаъзи майдонлар ҳам ирода бобида айрим жамоалардан қолишмайди. Улар ўзидаги муаммолар хусусида шикоят қилмайди асло. Майдонлар шикояти ва ҳасрати ғалати. Таъбир жоиз бўлса, улар виждонга ҳавола хатолар билан боғлиқ.\nМана, бир майдоннинг фиғони: «Эътибор бердингизми, кейинги пайтларда Суперлига баҳсларида «камбэк»лар кўпайиб кетди. Айримлари ҳаттоки, мухлисларда шубҳа уйғотди. Очиғи, мен ҳам шу «камбэк»-ларнинг барчаси бир жамоанинг саъй-ҳаракати сабаб юз берганига астойдил ишонмайман. Йўқ, икки жамоа аввалгидек ўзаро келишмоқда, дейишдан йироқман.\nУмуман олганда, Суперлига баҳслари қизғин кечмоқда. Кескин учрашувлар чоғи шундай роҳатланаманки, буни таърифлашга тилим ожиз. Лекин баъзан бир-икки футболчи йўл қўйган хато мухлислар ва мураббийлар у ёқда турсин, мени ҳам тўлғонтириб юборади.\nБир сафар қулоғимга чалинди: қайси бир ҳимоячи рангдошим бўлган валю-тадан катта миқдорда олиш эвазига рақиб ҳужумчисига жиддий қаршилик кўрсатмади. Адолатсизликка чидамай, ҳимоячининг оёқларига яккам-дуккам майсаларимни чирмаштирдим. У эса жаҳл билан тепиндида, тўнғиллади: «Жаҳлимни чиқарма. Ҳар ким ичидагини ўзи билади».\nТамом! Бошқа сўз ортиқча. Барчаси тушунарли. Эски иллатлар инерциясидан халос бўлиш қийин кечмоқда футболимизга. Шу боис, мухлислар қалбида ҳам ўша эски шубҳа-гумонлар яшамоқда.\nХўш, биринчи даврадан сўнг тарозининг палласи қай томон оғмоқда? «Навбаҳор» нима учун «Қизилқум»ни йирик ҳисобда мағлубиятга учратди? «Локомотив» эса аутсайдер «Нефтчи»ни ҳам, совриндор бўлишни истаётган «Бухоро»ни ҳам бирдек аяб ўтирмаганининг сабаби нима? Фикримизча, тарозининг тараққиёт турган палласи аста-секин тош босмоқда.\nДемоқчимизки, биринчи давра якунига келиб, рақибни ажратиш, унинг кучли олтиликка кириш-кирмаслигини чамалаш ва шунга қараб натижа қайд этиш жараёни, ниҳоят, барҳам топмоқда.\nДейлик, «Қизилқум» ва «Сўғдиёна»нинг иккинчи даврада кучлилар гуруҳига қўшилиш йўлида астойдил уринишига ишончимиз комил. Ҳаттоки, «Нефтчи» ҳам шундай қилади.\nДастлабки давра якунида 18 очко жамғарган жамоаларга эса эгаллаб турган ўринлар омонат. Демак, янги формат ва регламент иккинчи даврада ҳақиқий мақсадига эришади...\n08:02 Икки «Ал-наср»га тайёрмизми? ОЧЛ-2019 САРАЛАШИ («ПЛЕЙ-ОФФ») (0)


5-8 июнь кунлари Тошкентда Марказий Осиё мамлакатларининг иккинчи экологик форуми бўлиб ўтади\n2018 йилнинг 5-8 июнь кунлари Тошкент шаҳрида Марказий Осиё мамлакатларининг иккинчи экологик форуми бўлиб ўтади. 21-22 ноябрь кунлари Олмаотада Европа Иттифоқи ва Марказий Осиё мамлакатлари минтақавий экологик маркази ҳамкорлигида бўлиб ўтаётган атроф-муҳит муҳофазаси ва сув ресурсларини бошқаришга бағишланган анжуманда шу ҳақида маълум қилинди. Тадбирда қатнашган Kun.uz мухбири шу ҳақида хабар берди.\nМустақилликка эришгандан сўнг 25 йил давомида Марказий Осиё мамлакатлари табиий ресурсларни бошқаришни ёлғиз тартибга солиб бўлмаслигини, бу борада қўшни мамлакатлар билан ҳамкорлик қилиш кераклиги тушунилгани қайд этилди.\nСоҳадаги муаммоларни аниқлаш ва уларни бартараф этиш йўлларини излаш учун минтақа вакиллари кўпроқ учрашиб, таклифлар билдиришлари муҳимлиги таъкидланди. Шу кунга қадар табиий ресурслар бўйича экспертлар ўртасида жуда кўп икки томонлама учрашувлар ўтказилганлиги, келажакда соҳадаги муаммолар ечимига илмий ёндашув жоизлиги алоҳида қайд этилди.\nКелгусида табиий ресурсларни бошқариш бўйича нафақат сув ресурслари билан шуғулланувчилар, балки иқтисодчилар, ишбилармонлар ва ишлаб чиқарувчиларни ҳам жалб қилиш кераклиги таъкидланди.\nАнжуман давомида Ўзбекистон вакиллари Марказий Осиё мамлакатларининг соҳа вакилларини 20-24 ноябрь кунлари Тошкент шаҳрида бўлиб ўтадиган Оролни қутқариш халқаро фондининг яратилишига доир анжуманига таклиф қилишди.


Қонунчилик палатаси йиғилиши жонли эфирдан узиб қўйилди - Bugun.uz\nҚонунчилик палатаси йиғилиши жонли эфирдан узиб қўйилди\n14:05 | 10-12-2021\nОлий Мажлис Қонунчилик палатасининг 10 декабрь кунги йиғилиши соат 11:00 да жонли эфирдан узиб қўйилди. Қуйи палата матбуот хизмати ҳолат юзасидан муносабат билдирди.\nҚонунчилик палатасининг навбатдаги мажлиси жонли эфирда узатилиши керак эди. Қайд этилишича, Қуйи палатанинг мажлиси 48 дақиқа эфирга узатилган ва бунга Telegram’даги «Davletovuz» каналида қуйидагича муносабат билдирилган:\n«Парламент Қуйи палатасининг ялпи мажлиси тўғридан-тўғри эфирга бор-йўғи 48 минут кетди. Унда бирор-бир масала кўрилмади, балки баландпарвоз гаплар, пахталар янгради. Гимн мақталди, инсон ҳуқуқлари мақталди, коррупция мақталди ва 48:48 дақиқада эфир узилди. Телеканалда кетмаса, интернетда кетавериши керак эди, аммо ундай бўлмади.\nВаҳоланки, депутатлар жиддий масалаларни кўриши керак эди. Масалан, давлат органлари шаффофлигини таъминлашда жамоатчилик назоратини кучайтириш бўйича парламент сўровига молия вазири Тимур Ишметов жавоби, ер участкаларини компенсация эвазига жамоат эҳтиёжлари учун олиб қўйиш тартиб-таомиллари тўғрисидаги қонун ҳақида яна фильтрланган ахборот ўқишга мажбур бўламиз. Парламент Президент фармонини ижро этмаяпти. Депутатлар сайловчиларни алдаяпти», дейилади хабарда.\nШунингдек, мажлиснинг эфирга узатилиши қисқа вақт ичида тўхтатилганига палата ахборот хизмати қуйидаги изоҳ берган:\n«‘Uzreport’ телеканали аввалдан режалаштирилган бокс бўйича Ўзбекистон чемпионатини соат 11:00 дан бошлаб эфирга узатиш мақсадида Қуйи палата мажлиси эфири тўхтатилган. Палата мамлакатимизда очиқлик ва ошкораликни таъминлаш бўйича амалга оширилаётган кенг кўламли ислоҳотларни тўлиқ қўллаб-қувватлашини маълум қилади».\nШу билан бирга, ушбу мавзу тармоқларда кенг муҳокамаларга сабаб бўлди. Хусусан, «Davletovuz» каналида Қуйи палата томонидан Президент фармони ижро этилмаётгани айтилган.\n«Президент фармонини ижро этмаётган парламент Қуйи палатаси айбни ‘UzReport’га тўнкабди. Боз устига, бу канал хусусий бўлса. Ваҳоланки, Президент фармонида аниқ ёзилган. Бу ишни МТРК қилиши керак. МТРК ва депутатлар Президент фармонини ижро этмаяпти. Дарвоқе, депутатлар келгуси йил бюджетдан 238 миллиард, МТРК 561 миллиард сўм оляпти», дейилади каналда.\nКадр: Telegram/ @Davletovuz\nҚолаверса, блогер Нурбек Алимов ўзининг Telegram каналида «Uzreport» канали парламент билан пулли шартнома қилган бўлса, эфирга узатилиши кераклигини таъкидлаган.\n«Парламент ‘Uzreport’ телеканали аввалдан режалаштирилган бокс бўйича Ўзбекистон чемпионатини соат 11:00 дан бошлаб эфирга узатиш мақсадида Қуйи палата мажлисини эфирга узатишни тўхтатганини маълум қилибди. ‘Uzreport’ ТВ томонидан эфирга узатилаётган кўрсатувлар, жонли эфирларни қачон эфирга бериш ва қачон тугатиши бу телеканалнинг ички сиёсати саналади. Чунки бу — хусусий канал. Лекин парламент билан ҳам ‘соққа’ асосида шартнома қилинган бўлса, бундай бўлмаслиги керак эди, назаримда», дейилади хабарда.\nЭслатиб ўтамиз, Қонунчилик палатаси йиғилишлари 3 декабрдан бошлаб телеканалда жонли эфирга узатила бошланган. Шу кунги мажлисда таълим кредити, органик моддалар, алкоголь ва тамаки маҳсулотларининг тарқатилиши ҳамда истеъмолини чеклашга оид қонун лойиҳалари муҳокама қилинган.


Chop etilgan: 22 Iyun 2020 .\n1. Жамият акциядорларининг йиллик умумий йиғилишини ўтказиш регламентини ва саноқ комиссиясини шахсий таркибини тасдиқлаш;\n2. Жамият ижроия органининг “Гидромахсусқурилиш” АЖнинг 2019 йил якунлари бўйича молиявий-хўжалик фаолияти ва бизнес-режа кўрсаткичларини бажарилиши бўйича ҳисоботи.\n3. “Гидромахсусқурилиш” АЖнинг 2019 йил бўйича йиллик ҳисоботини тасдиқлаш.\n4. “Гидромахсусқурилиш” АЖда корпоратив бошқарув тизимини баҳолаш якунлари тўғрисида.\n5. Жамият кузатув кенгашининг 2019 йилда “Гидромахсусқурилиш” АЖ фаолиятини бошқаруви бўйича ҳисоботи.\n6. “Гидромахсусқурилиш” АЖнинг молиявий-хўжалик фаолиятининг 2019 йил якунлари бўйича аудиторлик текшируви хулосасини эшитиш.\n7. “Гидромахсусқурилиш” АЖнинг молиявий-хўжалик фаолиятининг 2019 йил якунлари бўйича тафтиш комиссияси тешируви хулосасини эшитиш.\n8. Жамиятнинг 2019 йил якунлари бўйича соф фойда тақсимоти, дивидендларни тўлаш шакли, миқдори ва тартиби.\n12. “Гидромахсусқурилиш” АЖнинг 2020 йил учун бизнес-режасини тасдиқлаш.\n13. Аффилланган шахслар билан келгусида Жамият томонидан кундалик хўжалик фаолияти жараёнида акциядорларнинг кейинги йиллик умумий йиғилишигача бўлган даврда тузилиши мумкин бўлган битимни (битимларни) маъқуллаш.\nЖамият акциядорларининг реестри шакллантириладиган сана – акциядорларнинг навбатдаги йиллик умумий йиғилишини ўтказиш тўғрисида хабардор қилиш учун акциядорлар реестри 2020 йил 22 июнь ҳолатига ва акциядорлар умумий йиғилишида қатнашиш ҳуқуқига эга жамият акциядорларининг реестри 2020 йил 08 июль ҳолатига шакллантирилади.\nАкциядорлар, акциядорларнинг навбатдаги йиллик умумий йиғилиши кун тартибига киритилган масалалар тўғрисидаги маълумотлар билан “Gidromaxsusqurilish” акциядорлик жамияти маъмурий биносида танишишлари мумкин.


Қаландарбек ўз элининг бой-бадавлат, обрўли инсонларидан эди. Қиз фарзандлар кўриб, ўғли йўқлигидан жуда ўксинарди. 1840 йилда унинг орзуси амалга ошиб, ўғил фарзандли бўлганидан боши осмонга етди. Насл-насабини давом эттирувчи зурриётига Жўрабек деб исм қўйди. Ўзига муносиб фарзанд бўлиши учун унинг тарбиясига катта эътибор қаратди. Масжид ҳузуридаги мактабга ўқишга берди. Жўрабек дастлабки ҳарбий сабоқларни отасидан ўрганди. Қаландарбек унга отда юриш, камондан ўқ отиш, қилич ўйнатиш, ёвдан ҳимояланишни ўргатди. Жўрабек кейинчалик яқин қариндоши Ҳакимбекнинг ўғли, ўзидан етти ёш катта Бобобек билан машқ қила бошлади.\nЖўрабек навкарлик ёшига етгач, Шаҳрисабз беклиги сарбозлари сафига қўшилди. Бир неча йил Бухоро амирлиги қўшинларида хизмат қилди. Бухородаги хизматини тугаллаб, юртига тўқсабо ҳарбий унвони билан қайтди ва Китоб беклигида ҳарбий хизматни давом эттирди. Чунки, ҳар бир бекликнинг ўз қўшинлари бўлиб, улар ҳудудларини ташқи ҳужумлардан ўзлари ҳимоя қилишган, зарур пайтларда амирлик қўшинлари таркибида ҳам жангга киришган.\n1860 йилда амир Насруллоҳ вафот этиб, Бухоро тахтига унинг ўғли Музаффархон ўтирди. Беклар эса амир томонидан ўзига содиқ амалдорлардан тайинланарди. У Шаҳрисабзда Аширбийни, Китобда Зокирбийни бек лавозимига қўйди. Бу икки беклик аҳолиси, айниқса, катта-кичик амалдорлар четдан келган бекларни ёқтиришмас, уларга итоатсизлик кўрсатиб, бекликларини мустақил идора қилишни истар эдилар. Шу туфайли амир Насруллоҳ даврида уларга қарши бир неча марта ҳарбий юришлар уюштирилди.\nБундан ғазаби қўзиган амир Музаффархон амирлик шарқидаги бекликларга катта қўшин юборди. Ҳар томондан қалъа билан ўраб олиниб, мустаҳкам мудофаа тизимига эга бўлган бўйсунмас бекликларни забт этишга чоғланди. Аммо икки ойлик қамал натижа бермагач, қайсар беклар билан сулҳ тузишга мажбур бўлди. Шаҳрисабз ва Китобда мустақил ҳаёт давом этарди...\nРоссия империяси босқинчилари узоқ йиллардан буён Туркистон ерларини эгаллаб олиш иштиёқида эди. Ниҳоят, улар XIX аср 60-йиллари бошида ўлкага катта қўшин тортиб, Қўқон хонлигининг шимолдаги муҳим стратегик шаҳри Тошкентни эгаллади. Энди асосий эътиборни жанубга - Бухоро амирлигини қўлга киритишга қаратди, 1867 йилда уруш бошланди. Дастлаб, Самарқанд русларга таслим бўлди. Амир Музаффархон бу жангда мағлубиятга учраса-да, асосий кучларни Зирабулоқда тўплаб, рус босқинчиларидан қасос олишни режалаштирди. Бўлажак жангга тайёргарлик кўрилаётган пайтда, Самарқанд аҳли чоризмга қарши шаҳарни озод қилиш учун қўзғолон кўтарди. Уларга чор атрофдан минглаб халоскорлар қўшилди. Шаҳрисабздан Жўрабек ва Бобобек қўмондонлигидаги катта қўшин ҳам ёрдамга келди.\nАмир Музаффархоннинг Шаҳрисабз ва Китоб бекликларидан аламзадалиги шу билан барҳам топмади. Бухоро амири босқинчилардан шу икки бекликни унга тиз чўктиришда ҳарбий йўл билан кўмак беришни сўради. Бу рус ҳарбий маъмурлари учун ҳам айни муддао эди. 1870 йил 11 августда босқинчилар Китобга ҳужум бошлади. Улар тўплар, тоғ замбараклари билан қуролланган эдилар. Асосий зарба қалъа деворларига ва шаҳар дарвозасига берилди. Мудофаачилар ҳам тўп ва замбараклардан шиддатли ўт очиш билан жавоб қайтаришди. Душманлар 14 август тонгда мард ва жасур мудофаачилар қаршилигини синдириб, шаҳар ичкарисига киришга муваффақ бўлди. Шаҳрисабз эса ортиқча қийинчиликсиз олинди. Жўрабек ва Бобобек ўзлари билан бирга 200 кишини олиб, Фарғона водийси томон йўл олди. Аммо, Маҳрам қалъасига киришда Қўқон хони Худоёрхон буйруғи билан иккаласи ҳам ҳибсга олинди ва хиёнаткорона тарзда Туркистон генерал-губернаторлиги ихтиёрига юборилди. Уларнинг кўп сонли ҳамроҳлари эса асирликда қолди.\nГенерал-губернатор фон Кауфман ҳар икки собиқ бекни жасур, ҳарб ишларида моҳир, тактикада қобилиятли саркардалар деб биларди. Шуни ҳисобга олган ҳолда уларни қатл қилдиришдан кўра, Россия манфаатлари йўлида фойдаланиш зарур, деб ҳисоблади.\nЖўрабек генерал-губернатордан империя хизматига ўтиш тўғрисидаги таклифини эшитиб, анча ўйланиб қолди. Бу ўлим ё ҳаёт танлови эди. У кейингисини танлашни афзал кўрди. Бобобек ҳам унинг йўлидан борди.\nЧор ҳукумати Жўрабекнинг Худоёрхонга адовати борлигини рўкач қилиб, уни Қўқон хонлигига уюштириладиган ҳарбий ҳаракатларда қатнашадиган зобитлар сафига қўшди. 1876 йил 19 февралда Қўқон хонлиги забт этилиб, Россияга қўшиб олинди. Жўрабекнинг хонликни таслим қилишдаги хизматлари инобатга олиниб, унга подполковник ҳарбий унвони берилди, иккинчи даражали "Святой Станислав" ордени билан мукофотланди.\nЖўрабек дипломатик масалаларда ҳам генерал-губернаторнинг жуда масъулиятли ва махфий топшириқларини бажарди. Шу мақсадда у Бухоро, Афғонистон ва Қашқарга бориб келди.\nШарқ тарихи ва адабиётини яхши билган Жўрабекни чор ҳукумати Санкт-Петербургда ўтказилган шарқшуносларнинг учинчи халқаро конгрессига юборди. У дунёнинг турли жойларидан келган олимлар анжуманида қатнашибгина қолмай, маъруза ҳам қилди.\nМашҳур швед сайёҳи Свен Гедин 1893 йил Тошкентга келганида Туркистон генерал-губернатори Вревскийнинг уйида уюштирилган зиёфатда Жўрабек билан учрашиб қолади. Билим доираси кенг, қизиқишлари беҳисоб бўлган Жўрабек билан суҳбат уни мафтун этади. Сўнгра сайёҳ Жўрабекнинг Қорасувдаги уйида бир неча кун меҳмон бўлади, унинг эртаклардагидек сеҳрли таржимаи ҳолини тинглайди. Свен Гедин "Осиё юраги" китобида бир неча саҳифани Жўрабекка бағишлайди, унга "Марказий Осиё тарихида катта роль ўйнаган сиймо" деб таъриф-баҳо беради.\nАкадемик Василий Бартольд Жўрабек билан қилган суҳбатларида унинг чоризмга қарши кайфиятини пайқаган эди. Генерал Тошкент шаҳар думаси мажлисларида ҳам маҳаллий аҳоли манфаатларини ҳимоя қилиб, дума минбаридан ўз мақсадларини тарғиб этишда фойдалана бошлади. Жўрабекдаги бу ўзгаришлар генерал-губернаторлик юқори доиралари эътиборидан четда қолмади, у қора рўйхатга киритилди. Генерални орадан кўтариш чоралари кўрилди. У 1906 йил 25 январь тунида ўз уйида ёлланма қотиллар томонидан ўлдирилди. Генерал Жўрабекнинг сирли ўлими ҳақида бир неча газеталарда таъзияномалар берилди. Хусусан, Жўрабек доимий мухлиси ва тарғиботчиларидан бири бўлган Исмоилбек Гаспиринский муҳаррирлигидаги "Таржимон" газетаси "Генерал Жўрабек вафоти" сарлавҳали таъзиянома эълон қилди...


Владимир Путиннинг қудратга қайтишига ўзбекистонликлар қандай қарашади? - BBC News O'zbek\nВладимир Путиннинг қудратга қайтишига ўзбекистонликлар қандай қарашади?\nРоссия аҳолисининг ярмига яқинига кўра, Владимир Путиннинг президентлик курсисига қайтиши мамлакат тараққиётида ҳеч нарсани ўзгартирмайди.\nЖаноб Путин Россиянинг ривожига янада туртки беради, дегувчилар эса бундан сал камроқ экан (38%).\nЎн фоизга ҳам етиб-етмаганиннг наздида эса, бу – турғунликка етаклайди.\nИжобий фикрдагиларнинг аксарияти жаноб Путиннинг “Ягона Россия” партияси тарафдорлари ва ёшлар бўлиб чиқишган.\nҚарши мавқеъдагиларни эса, Россия Либерал Демократик Партияси тарафдорлари ташкил этишган.\nБу каби маълумотлар Бутунроссия омма фикрини ўрганиш маркази томонидан олиб борилган сўнгги сўров натижаларидан маълум бўлган.\nСўров иштирокчиларидан бир эмас, уч масала хусусида фикрлари сўралган.\nСаволлар эса, сиз қайси даврда яшашни истаган бўлардингиз, Брежнев пайтларини “турғунлик”, деб баҳолаш адолатданми ва Владимир Путиннинг учинчи бор қудратга қайтиши Россияга қай томонлама таъсир қилади, қабилида қўйилган.\nАксарият аҳоли ҳалиям замонавий Россияда яшашни маъқул кўришлари аён бўлса-да, ўтган беш йили ичида бу каби фикрда бўлганларнинг сони бироз камайибди(52% дан 47% га тушибди).\nЎз ўрнида, Леонид Брежнев даврида яшашни қумсаётганлар сони ҳам анчагина пасайибди. Яъни ўтган 6 йил ичида 31 фоиздан 24 фоизга тушиб кетибди.\nЯнги сўров натижаларидан маълум бўлишича, Борис Ельцин пайтида яшашни хоҳловчиларнинг сони, ҳатто, инқилобдан аввалги (5 %) ёки Иосиф Сталин(5%) давридагисидан ҳам камроқ экан(бор-йўғи 2 %).\nЗамонавий Россияда яшаш эса, кўпроқ жаноб Путиннинг “Ягона Россия” (62%) ва ёшларга(66%) га ёқаркан.\nСталин ва Брежнев даврига қайтсак, қанийди, дегувчилар аксаран Коммунистик партия издошлари ва кекса фуқаролар бўлиб чиқишибди.\nБошқа томондан, ҳозирга келиб, кўпчилик россияликлар Брежнев даврини яхши хотиралар билан эслашаркан.\nУларнинг наздларида, ўша пайтда барқарорлик ҳукм сурган, нарх-наво ва ҳар хил хизматларни одамларнинг чўнтаклари кўтарган, ишсизлик бўлмаган, СССР гуллаб-яшнаган, миллатлар бирлиги бўлган...\nСалбий фикр эса, кам учраган. Брежнев даврини товарлар тақчиллиги, узундан-узоқ навбатлар, тўсиқлар ва мамлакатнинг парокандаликка учраши билан уйғунликда кўрувчиларнинг сони эса, жаъми 5 фоизга ҳам етмаган.\nАммо ўша пайтларни турғунлик йиллари, деб аташ қанчалик адолатдан эканига оид савол Россия аҳолиси орасида зиддиятга сабаб бўлган. Ёқловчи ва қораловчи фикрдагиларнинг сони қарийб тенг (37-38% дан) бўлиб чиққан.\nСўров Россиянинг 46 та вилоят, ўлка ва республикаларида 1.600 та киши орасида олиб борилган.\nЎзбекистонликлар қандай фикрда?\nЎзбекистондаги "Эксперт" ишчи гуруҳи раҳбари Суҳроб Исмоиловнинг айтишича, Путин номи Ўзбекистонда анча машҳур:\n"Айниқса, давлат хизматчилари орасида Владимир Путин жудаям таниқли, кўпчилигининг ҳурмат-эътиборига сазовор. Кўп ҳолларда бу каби инсонлар ўзларининг уяли телефонлари, шахсий компьютерлари, иш столларида Путиннинг портретларини олиб юришади, ардоқлаб,.." дейди у.\nТаҳлилчининг айтишича, Россия Бош вазири ҳақида ижобий фикрда бўлганларнинг иккинчи аҳоли гуруҳи ҳаёти бевосита Россиядаги муҳожирлик билан боғлиқ бўлган ўзбекистонликлардир.\n"Уларнинг наздларида ҳам, Владимир Путин Борис Ельцин даврида обрўйи ва иқтисодиёти инқирозга учраган Россияни тиззасидан туриб, оёққа қалқишга мажбур қилган бир сиёсатчи сифатида кўрилади", дейди у.\nСуҳроб Исмоиловга кўра, бу каби инсонларнинг ўлчовларида Ўзбекистондаги ҳаёт билан солиштирганда, Россияда пул топиш имкониятлари кўпроқ бўлгани учун Владимир Путин мамлакатдагиларига нисбатан муваффақиятлироқ, омадлироқ, профессионалроқ сиёсатчи сифатида қабул қилиниши мумкин.\nТаҳлилчи ўз кузатувларидан келиб чиқиб ва Ўзбекистондаги мавжуд ижтимоий кайфиятга қараб, ўзбекистонликлар орасида умуман олганда собиқ Шўролар Иттифоқи даврини қумсаш кучайиб бораётганини ҳам айтади.\n"Ўзбекистон Россия каби ўзини собиқ СССРнинг тўғридан-тўғри вориси сифатида қабул қилмаганлиги туфайли аҳоли орасида Брежнев ёки Сталин даври деб, алоҳида бир ажратиш кайфияти йўқ. Умуман собиқ Шўролар пайтида мавжуд бўлган салгина бўлса ҳам ижтимоий тенглик, турли хил иқтисодий муаммоларнинг нисбатан камлиги шу инсонлар орасида ўша кунларни қумсаш, соғиниш ҳиссини кучайтирмоқда", дейди таҳлилчи.\nУнга кўра, Ўзбекистон аҳолиси сайловлар орқали битта раҳбарнинг ўз ўрнида қолавериши жараёнига ҳам анчадан бери кўникиб бўлган.\n"Шунинг учун, мана шу фикрдан келиб чиқиб ҳам, улар аниқ ҳис қилишадики ёки шунақа бир кайфият борки, ўзларининг овозлари, ўзларининг позицияларига жудаям кам нарса боғлиқ бўлади. Ҳамма нарса, ҳатто сайловлар ҳам, аввалдан тепадан ечилган бўлади, деган кайфият ҳукмрон. Менимча, шу сабабдан, аҳоли жуда бир лоқайдлик билан, сиёсий жиҳатдан ўта нофаоллик билан бу нарсани қабул қилади", дейди ўзбекистонлик таҳлилчи.